Orang Pyu: Penghuni Pertama Burma

Zaman pra-sejarah Burma bermula pada sekitar tahun 11,000 SM, di mana 3 buah gua berdekatan kawasan Taunggyi menjadi bukti bahawa penghuni Burma mencapai Fasa Neolitik pada 10,000 – 6,000 SM.

Pada tahun 1500 SM, penghuni Burma mula menanam padi, dan menternak ayam dan khinzir, memasuki Fasa Gangsa. Masuk 500 SM, barulah penghuni mahir menukang peralatan besi, di mana penempatan pertama dibina di Mandalay.

1) HADIRNYA ORANG PYU DI BURMA

Pada abad ke-12 Masihi, kaum Pyu berbahasa Tibeto-Burman mula memasuki lembangan Sungai Irrawaddy dari Yunnan, menggunakan jalan Sunggai Tapain dan Shweli. Daerah Qinghai dan Gansu, terutamanya sekitar Tasik Qinghai menjadi penempatan orang Pyu. Sejak kehadiran orang Pyu, lembangan Sungai Irrawaddy dan Sungai Chindwin pesat dengan penubuhan negara-kota. Menurut rekod dari Dinasti Tang, terdapat 18 negara-kota Pyu, di mana 9 buah negara-kota mempunyai tembok yang melindungi 298 buah daerah.

Orang Pyu mengamalkan pertanian padi sebagai sumber ekonomi sejak penempatan mereka berdekatan dengan sungai. Mereka juga pernah berdagang dengan China dan India melalui Sungai Irrawaddy bermula pada 128 SM. Pernah duta Empayar Rom di China melalui laluan dagang di negara-kota Pyu pada tahun tahun 97 Masihi dan 120 Masihi.

Budaya orang Pyu mengikut budaya India dan agama Hindu memandangkan orang Pyu sangat rapat dengan kebudayaan India tersebut. Sehinggalah nama negara-kota mereka mempunyai unsur Bahasa Pali dan Sanskrit. Tambahan pula, megikut lagenda Burma, raja-raja kerajaan Pyu Tagaung adalah berketurunan puak Sakya dari India.

Masuk abad ke-4 Masihi, orang Pyu beralih kepada ajaran Buddha sejak ajaran tersebut tersebar ke luar India. Menurut rekod arkeologi dan China, orang Pyu mengamalkan ajaran Buddha Theravada. Kehidupan orang Pyu sepanjang penempatan di tanah Myanmar adalah aman dari segala bencana berbentuk p3rang dan konflik dalaman. Malah, remaja lelaki Pyu jika menginjak usia 20 tahun harus hidup dalam suasana beragama.

Menurut kajian arkeologi oleh penyelidik Myanmar, 12 buah negara-kota telah ditemui dan antara negara-kota tersebut, terdapat 5 buah negara-kota terbesar dibina pada fasa penempatan orang Pyu di tanah Burma.

2) BEIKTHANO

Negara kota besar pertama adalah Beikthano yang lokasinya di kawasan Taungdwingyi, Maksud kata Beikthano merujuk kepada dewa Vishnu dan ia adalah negara-kota tertua setakat ini dalah rekod kajian arkeologi Myanmar. Binaan kota, artifak, dan tulang-temulang manusia di Beikthano berusia sekitar 200 – 100 Masihi. Negara-kota tersebut berkemungkinan adalah yang pertama menyebarkan budaya orang Pyu dan mempunyai sistem politik tersendiri.

Beikthano mempunyai dinding kubu yang meliputi kawasan 300 hektar penempatan, Dinding kubu tersebut bersaiz 6 meter lebar dan dibina sekitar tahun 180 SM – 610 Masihi. Laluan gerbang utama Beikthano pula, jalannya menuju ke istana di bahagian timur. Stupa dan bangunan keagamaan juga dibina dalam Beikthano.

3) MAINGMAW

Maingmaw adalah negara-kota besar yang lokasinya di kawasan Kyaukse, bentuk negara-kota ini bulatan berbanding Beikthano yang bersegi empat, dibina pada abad pertama SM. Negara-kota ini luasnya sebesar 222 hektar dan berdiameter 2.5 km, menjadikan ia adalah negara-kota terbesar di lembangan Kyaukse.

Maingmaw mempunyai dua buah dinding kubu, di mana lapisan dinding luar berupa segi empat manakala lapisan dinding dalam berupa bulatan. Binaan dinding dibuat sedemikian kerana ia melambangkan syurga, mengikut tanda zodiac yang orang Pyu percaya. Dalam aktiviti arkeologi di Maingmaw pada 1979, penyelidik menemui barang kemas, syiling perak, dan pasu abu mayat.

4) BINNAKA

Binnaka adalah negara-kota yang berjiran dengan Maingmaw dengan keluasan 200 hektar. Negara-kota ini mempunyai unsur budaya Buddha kerana penemuan banyak artifak unsur Buddha seperti barang kemas berupa jed dan rantai emas, batu berukiran banruk gajah, kura-kura, dan singa; tembikar, dan tablet yang terdiri dari skrip Pyu. Menurut sumber arkeologi juga, Binnaka dikatakan penyebab kepada runtuhnya kerajaan Tagaung

Also excavated are distinctive silver coins identical to those found at Beikthano and Binnaka, stone moulds for casting silver and gold ornamental flowers, a gold armlet in association with a silver bowl that has Pyu writing on it, and funerary urns virtually identical to those found Beikthano and Binnaka.[12]

5) HALIN

Negara-kota Halin terletak di lembah Mu, yang mempunyai kawasan perairan terbesar dan negara-kota orang Pyu yang paling utara. Halin mempunyai 12 buah pintu gerbang kayu yang bertarikh sekitar 70 Masihi. Halin mempunyai kubu bersegi empat yang diperbuat oleh bata, namun bahagian sudut kubu adalah melengkung. Negara-kota ini agak luas, dua kali ganda dari Beikthano dengan 664 hektar.

Pada abad ke-7 Masihi, Halin menjadi negara-kota terpenting orang Pyu kerana satu-satunya pengeluar garam yang ketika itu adalah emas bagi warga pendagang. Pembinaan Halin juga menjadi rujukan untuk pembinaan kota-kota kerajaan Pagan dan Siam Sukhothai.

6) SRI KSETRA

Dikenali sebagai Thaye Khittaya (Padang Kemenangan), ibu-kota ini bertempat di 8 km dari tenggara perkampungan Hmawza, menjadikan ia adalah negara-kota Pyu paling selatan. Negara-kota ini dibina pada abad ke-5 dan ke-7 Masihi.

Dalam pentadbiran politik, Sri Ksetra pernah ditadbir oleh dua dinasti iaitu Dinasti Vikrama yang pernah menghasilkan Kalendar Pyu yang kemudian diberi nama lain iaitu Kalendar Burma, ditubuhkan pada 22 Mac 638. Dinasti seterusnya memerintah Sri Ksetra adalah Dinasti Duttabaung yang ditubuhkan oleh raja Duttabaung pada 25 Mac 739.

Sri Ksetra mempunyai kubu yang tingginya 4.5 meter dan mempunyai 12 buah pagar bersama patung devas (dewa) yang besar mengawal setiap pintu kubu. Bahagian tengah negara-kota ini mempunyai istana berbentuk persegi empat yang mempunyai simbolik zodiac tertentu. Bahagian selatan Sri Ksetra terbinanya kuil, istana, dan perumahan manakala bahagian utara pula hanya terdiri dari sawah padi.

Berbanding dengan negara-kota Pyu lain, Sri Ksetra berfungsi sebagai pelabuhan untuk pedagang China dan India berdagang kerana lokasinya adalah terdekat dengan lembangan Sungai Irrawaddy yang menuju ke laut. Sri Ksetra mempunyai hubungan dagang yang rapat dengan India, menjadikan negara-kota ini sebagai tempat penyebaran ajaran Budha Theravada.

Banyak rujukan China mengenai orang Pyu melalui Sri Ksetra, antaranya adalah sami Buddha yang popular dengan mengembara ke India bernama Xuanzang, mengenali Sri Ksetra sebagai kerajaan Buddha dari Asia Tenggara. Dalam rekod Dinasti Tang, pernah duta orang Pyu datang ke China pada 801, berkemungkinan duta tersebut berasal dari Sri Ksetra.

7) TAGAUNG

Selain kelima-lima negara-kota Pyu , kerajaan kecil Tagaung adalah antara negara-kota yang popular ditubuhkan oleh orang Pyu yang menetap di utara Burma. Tagaung ditubuhkan pada abad pertama Masihi. Tagaung telah lama menjadi penempatan bagi manusia Fasa Neolitik dan Gangsa, kemudian orang Pyu menubuhkan negara-kota mereka yang mengambil unsur budaya Buddha.

Menurut manuskrip Hmannan Yazawin, Tagaung adalah negara-kota yang melahirkan dinasti paling pertama dalam sejarah dinasti Burma. Dalam manuskrip tersebut, Tagaung ditubuhkan oleh Abhiyaza dari puak Sakya dari India pada 850 SM. Melalui Abhiyaza, para monarki Burma mempunyai talian berdarah dengan raja pertama beragama Buddha iaitu Maha Sammata. Tagaung ditadbir oleh dua dinasti. Dinasti pertama ditubuhkan oleh Abhiyaza sendiri dan dinasti kedua pula ditubuhkan oleh puteranya bernama Dazayaza.

DI FASA AKHIR PENEMPATAN ORANG PYU

Orang Pyu mengalami fasa keamanan sejak pertama kali mereka tiba di Burma sehinggalah pada abad ke-9 Masihi, kehidupan mereka berubah sekelip mata oleh penjajahan ‘tentera berkuda’ dari utara.

‘Tentera berkuda’ tersebut merujuk kepada bala tentera Kerajaan Nanzhao dari selatan China, menjarah negara-kota Pyu melalui utara Sungai Irrawaddy. Menurut rekod dinasti Tang, tentera Nanzhao memulakan penjarahan pada awal 754 atau 760. Masuk tahun 763, raja Nanzhao bernama Ko-lo-feng telah menakluk utara Burma. Penjarahan Nanzhao tidak berhenti bermula 800 hingga 809.

Akibat dari penjarahan Nanzhao, dunia orang Pyu musnah dan orang Burma mula muncul sebagai penghuni kedua Burma, membina dunia mereka di atas tapak keruntuhan negara-kota Pyu. Orang Burma menubuhkan kerajaan Pagan pada lewat abad ke-10 Masihi dan melalui penyatuan dengan utara Burma, Pagan menjadi empayar Burma pertama dunia pada abad kemudian. Masyarakat orang Pyu diterima sebagai sebahagian rakyat Pagan.

Orang Pyu kekal menetap dalam Empayar Pagan sehingga pada abad ke-13 Masihi, orang Pyu diserap masuk sebagai orang Burma. Maka, berakhirlah legasi orang Pyu dan menjadi sejarah yang patut dipelihara oleh para arkeologi dan sejarahwan Myanmar.

RUJUKAN:

Harvey, G. E. (1925). History of Burma: From the Earliest Times to 10 March 1824. London: Frank Cass & Co. Ltd.

Htin Aung, Maung (1967). A History of Burma. New York and London: Cambridge University Press.

Hudson, Bob (March 2005), “A Pyu Homeland in the Samon Valley: a new theory of the origins of Myanmar’s early urban system”, Myanmar Historical Commission Golden Jubilee International Conference. https://web.archive.org/…/acl.arts.us…/~hudson/BH2005Jan.pdf

Stargardt, Janice (1990). The Ancient Pyu of Burma: Early Pyu cities in a man-made landscape (illustrated ed.). PACSEA.


Bagaimana FDR Membentuk Hubungan Istimewa Amerika-Arab Saudi?

Hubungan istimewa Washington-Riyadh ini sudah berlangsung selama 70 tahun membabitkan lima Raja Arab Saudi dan 12 presiden dari Franklin Delano Roosevelt hinggalah yang terbaru, Donald Trump. Tetapi Roosevelt merupakan arkitek di sebalik hubungan istimewa ini.

Jadi mengapa Roosevelt berbuat demikian? Satu sebab di sebalik tindakan ini ialah kebimbangan kekurangan bekalan minyak. Dan selain itu, ini juga peluang Roosevelt berbincang dengan Raja Abdul Aziz al-Saud berkenaan prospek kewujudan sebuah negara Yahudi di Tanah Arab (Israel). Tetapi untuk menyakinkan baginda berkenaan soal sedemikian bukan sesuatu yang mudah.

Ini kerana pada tahun 1938 dan 1943, baginda sudah menghantar surat menyatakan bantahan keras rancangan Washington dan Britain mewujudkan sebuah negara Yahudi di tanah Palestin. Dan Raja Abdul Aziz juga memberi amaran jika rancangan tersebut diteruskan, tanah tersebut akan sentiasa dibasahi darah. Berikutan itu, Roosevelt memberi jaminan sebarang rancangan berkenaan negara Yahudi tidak akan diteruskan tanpa mengambil kira pandangan orang Arab dan orang Yahudi. Dan perkara terakhir yang dimahukan beliau ialah menimbulkan kemarahan London yang dipimpin Winston Churchill kerana memutuskan sesuatu perkara yang berkait dengan tanah jajahannya.

Justeru, selepas menghadiri Persidangan Yalta pada Mac 1945 yang turut dihadiri Churchill dan arkitek pembunuhan dua rakan baik Raja Abdul Aziz iaitu Josef Stalin, satu pertemuan rahsia diadakan di atas sebuah kapal perang iaitu USS Quincy di Great Bitter Lake, Terusan Suez. Bagi memastikan suasana di atas kapal selesa bagi kemudahan rombongan Raja Abdul Aziz, mereka memasang permaidani tebal di atas kapal dan menyediakan khemah diraja di hadapan meriam kapal. Selain itu, satu kandang khas yang mengandungi kambing biri-biri turut didirikan bagi membolehkan tukang masak khas yang dibawa baginda boleh menyediakan makanan bagi pihak rombongan. Raja Abdul Aziz turut membawa pasukan pengawalnya sendiri di mana mereka membawa sebilah pisau belati.

Dalam pertemuan yang disaksikan oleh Duta Amerika ke Riyadh William Eddy, ia satu pertemuan yang mesra tetapi adakalanya panas. Raja Abdul Aziz menyifatkan baginda dan Roosevelt dianggap kembar kerana berkongsi beberapa persamaan. Mereka berdua berkongsi usia yang sama, merupakan ketua negara dengan menyandang tugas negara yang berat, kedua-duanya mempunyai jiwa petani dan mengalami kecacatan fizikal. Kita semua sedia maklum Roosevelt terpaksa menggunakan kerusi roda akibat penyakit polio. Sementara Raja Abdul Aziz sendiri terpaksa memakai tongkat semasa berjalan akibat kecederaan lama pada kaki baginda akibat terlibat dalam pelbagai pertempuran pada usia mudanya.

Semasa pertemuan ini, Roosevelt cuba memujuk Raja Abdul Aziz untuk menerima prospek kewujudan sebuah negara Yahudi di Tanah Arab. Tetapi usaha tersebut gagal kerana baginda bertegas isu tersebut dilihat tidak akan menguntungkan orang Arab. Malah baginda berpandangan, mengapa orang Arab seharusnya menyerahkan satu inci daripada tanah mereka bagi membolehkan orang Yahudi membina negara mereka. Sebaliknya, orang Yahudi seharusnya meminta satu kawasan dari negara-negara kuasa Axis untuk membina negara mereka sendiri. Walaupun Roosevelt cuba menawarkan bantuan kewangan Amerika Syarikat kepada Riyadh sebagai pertukaran kepada persetujuan kewujudan sebuah negara Yahudi di Palestin, itu sama sekali tidak memadamkan ketegasan baginda berkenaan soal Palestin.

Tetapi ada satu perkara yang dianggap satu pencapaian besar oleh Washington: akses kepada lapangan minyak Arab Saudi. Ini berikutan jalinan hubungan istimewa yang terjalin pasca-pertemuan Roosevelt dan Raja Abdul Aziz di atas kapal USS Quincy. Dengan Washington diberi kelebihan meneroka kawasan berkenaan, ia merupakan satu pukulan maut kepada London dan Churchill yang turut mengintai peluang merebut kawasan tersebut. Dan sejak itu, ia membuka kepada pembinaan saluran paip minyak dari Arab Saudi ke rantau Mediterranean, pembinaan pangkalan Tentera Udara Amerika Syarikat (USAF) berhampiran kawasan lapangan minyak dan program latihan tentera bersama. Semua ini diluluskan baginda pada tahun 1949.

Pada akhir pertemuan, kedua-dua pemimpin berkenaan saling bertukar hadiah sebagai tanda penghargaan. Roosevelt menghadiahkan salah satu daripada kerusi roda yang digunakannya dan sebuah pesawat penumpang DC-3 kepada Raja Abdul Aziz sebagai tanda persahabatan. Manakala baginda membalas dengan memberi pelbagai hadiah seperti pisau belati bertatahkan berlian, minyak wangi dan barangan kemas yang dibuat daripada mutiara. Setiap kali Raja Abdul Aziz membawa rakan-rakannya berjalan di istananya, baginda akan menunjukkan kerusi roda Roosevelt sambil bertitah, “Inilah kerusi yang paling berharga dalam koleksi beta. Inilah hadiah rakan beta yang paling baik, Presiden Roosevelt, moga Allah mempunyai belas kasihan terhadapnya.”

Dua bulan selepas pertemuan itu, Roosevelt mati dan Raja Abdul Aziz menjadi saksi kepada kewujudan negara haram Israel pada tahun 1948. Dan apa yang diramalkan baginda itu menjadi kenyataan dengan bumi tersebut sentiasa bermandikan darah. Pada ketika itu, negara-negara Arab kehilangan bumi anbiya itu, orang Yahudi mengambil alih Baitulmaqdis dan rejim pimpinan David Ben-Gurion mendapat sokongan Amerika Syarikat dan pengganti Roosevelt, Harry Truman. Pada tahun 1953, baginda kembali ke rahmatullah pada usia 78 tahun. Pada tahun-tahun terakhir kehidupannya, Raja Abdul Aziz terus menyatakan sokongan kepada negara-negara Arab dan umat Islam untuk merampas semula bumi Palestin dari cengkaman rejim Zionis.

Sejak itu, hubungan istimewa yang terjalin ini membolehkan Arab Saudi menjadi sekutu kuat Amerika Syarikat di Tanah Arab terutama semasa Perang Dingin. Bagaimanapun, hubungan istimewa ini turut menyaksikan graf naik turun membabitkan pelbagai isu dari isu Palestin hinggalah isu keselamatan rantau berkenaan. Dan terbaru, hubungan ini diuji dengan konspirasi pembunuhan wartawan kelahiran negara berkenaan, Allahyarham Jamal Khashoggi di Konsulat Arab Saudi di Istanbul, Turki. Pembunuhan ini pastinya akan menguji sejauh mana hubungan yang dibina semasa era Roosevelt dan Raja Abdul Aziz dapat bertahan dan apa impak daripada pembunuhan ini kepada hubungan Riyadh-Washington untuk jangka masa panjang.

SUMBER


Jalan Tikus: Bagaimana Nazi Melarikan Diri

Kita semua tahu selepas tahun 1943, situasi Perang Dunia Kedua (WWII) tidak lagi memihak kepada Nazi Jerman. Satu-persatu wilayah yang dikawal jatuh ke tangan pihak Bersekutu sama ada Amerika Syarikat, Great Britain atau Rusia. Dan bila pihak Bersekutu berjaya mendarat di Normandy pada 6 Jun 1944, realiti kekalahan sudah tidak boleh disangkal lagi. Ini memaksa semua pegawai Nazi mula mencari jalan keluar sama ada berunding secara rahsia dengan pihak Bersekutu atau melarikan diri. Dan ini jalan yang diambil mana-mana pegawai yang dikatakan terlibat dengan jenayah perang semasa WWII. Persoalannya bagaimana mereka berjaya melarikan diri?

HUBUNGAN JERMAN-ARGENTINA

Mari kita mulakan dengan ini. Sebelum WWII tercetus lagi, Argentina mempunyai hubungan baik dengan rejim Nazi Jerman dan ramai imigran Jerman, di mana angka mencecah ratusan ribu, memilih untuk menetap di negara tersebut. Dan semasa perang meletus, Argentina bersikap neutral dan tidak menyebelahi mana-mana pihak yang berperang. Selepas perang berakhir, presiden Argentina, Juan Peron mengeluarkan arahan rahsia kepada diplomat dan pegawai perisikan untuk menyediakan jalan tikus atau laluan melarikan diri di pelabuhan-pelabuhan di Sepanyol dan Itali untuk membawa keluar pegawai dan ahli-ahli Nazi.

Dan motif Peron di sebalik operasi ini mudah saja. Seperti mana ramai pemimpin Amerika Selatan yang condong ke arah fasisme, beliau turut mempunyai kecenderungan yang sama. Ini tercetus semasa beliau berkhidmat sebagai atase tentera di Itali semasa peringkat awal WWII. Dan Peron melihat ini sebagai satu peluang untuk meningkatkan kemajuan Argentina dengan merekrut mereka yang mempunyai kepakaran dalam bidang masing-masing seperti ekonomi, tenaga dan ketenteraan. Beliau tidak menganggap ia satu kesalahan pun kerana Amerika Syarikat dan Rusia turut melakukan perkara sama seperti Operasi Klip Kertas (Operation Paperclip/Amerika Syarikat) dan Russian Alsos (Rusia).

JALAN TIKUS

Bagi menjayakan rancangan ini, Peron menghantar mesej rahsia melalui Kardinal Argentina, Antonia Caggiano kepada rakan sejawatnya di Perancis tentang kesediaan mereka menerima ahli-ahli Nazi dan rakan kolaborasi mereka dari Perancis yang berhadapan dengan dakwaan jenayah perang pada tahun 1946. Pada musim bunga tahun tersebut, dua individu pertama yang berjaya melarikan diri ke Argentina dengan bantuan Caggiano ialah Charles Lescat, anggota kumpulan Action Francaise dan Pierre Daye, seorang wartawan Belgium yang mempunyai hubungan rapat dengan rejim Francisco Franco di Sepanyol. Mereka melarikan diri dengan membawa pasport yang dicop oleh Pertubuhan Palang Merah Antarabangsa dan visa pelancong Argentina.

Dengan ancaman kewujudan rejim-rejim pro-komunis dan kemahuan melihat agama Kristian mazhab Roman Katolik bangkit semula, tanpa disedari pihak gereja membantu pengganas dan penjenayah perang ini melarikan diri. Namun, ada juga sedia menolong dengan rela hati dan tahu identiti individu yang melarikan diri. Contoh paling mudah, Bishop Alois Hudal. Bishop ini bersimpati dengan perjuangan Nazi dan dilabel oleh cendekiawan sebagai bijak mengambil kesempatan serta bersikap talam dua muka. Pada bulan Disember 1944, Hudal ditugaskan oleh Setiausaha Negara Vatican untuk melawat tawanan perang berbahasa Jerman yang ditahan di Itali. Menerusi tugas inilah, beliau berjaya membantu beberapa penjenayah perang Nazi yang kejam melarikan diri ke Amerika Selatan. Antara pegawai yang melarikan diri dengan bantuan Hudal ialah Franz Stangl, pegawai pemerintah kem tahanan Treblinka, Gustav Wagner, pegawai pemerintah kem tahanan Sobibor, Alois Brunner, individu bertanggungjawab menghantar orang Slovakia ke kem-kem tahanan Jerman dan Adolf Eichmann, individu bertanggungjawab untuk penghantaran besar-besaran orang Yahudi ke kem-kem tahanan dan geto dikawal Jerman di Eropah Timur.

Bagaimana mereka dapat berbuat demikian? Sesetengah tawanan yang ditahan tiada pengenalan diri dan mereka ini menggunakan identiti palsu untuk mengaburi identiti sebenar mereka. Ada juga yang bersembunyi di Itali dan meminta bantuan secara rahsia dari Hudal untuk melarikan diri. Bagi Hudal, beliau tidak merasa malu dengan tindakannya. Dalam memoirnya, beliau berkata, “Aku bersyukur kepada Tuhan bahawa Dia membenarkan aku melawat dan menenangkan ramai mangsa (tawanan perang) dalam penjara dan kem tahanan mereka dan membantu mereka melarikan diri dengan dokumen-dokumen pengenalan palsu.” Menurut Uki Goni, penulis buku The Real Odessa menceritakan Hudal menyediakan identiti palsu yang dikeluarkan oleh Vatican yang kemudian digunakan untuk mendapat pasport palsu dari Pertubuhan Palang Merah Antarabangsa.

Kisah Eichmann jauh lebih menarik. Dalam buku sama, Goni turut mendedahkan Hudal turut membekalkan visa Argentina kepada Eichmann melalui rahib-rahib Franciscan di Genoa, Itali. Dan beliau turut menandatangani surat permohonan pasport palsu pada Pertubuhan Palang Merah Antarabangsa. Melalui identiti barunya sebagai Ricardo Klement, Eichmann berjaya menaiki kapal stim menuju ke Argentina pada tahun 1950. Pasukan perundangan Jerman mendedahkan kepada Daily Mail pada tahun 2012 seramai 800 ahli SS menggunakan kaedah ini untuk memasuki Argentina saja. Selain Argentina yang menerima kehadiran 5,000 orang, negara-negara Amerika Selatan turut melakukan perkara sama. Brazil menerima antara 1500-2000 penjenayah perang Nazi sementara Chile menerima antara 500-1000 orang.

Antara ahli Nazi yang berjaya melarikan diri dari tanah besar Eropah:

1. Pencipta bilik gas bergerak, Kolonel Walter Rauff yang membunuh 100,000 orang melalui ciptaan tersebut meninggal dunia di Chile pada tahun 1984.

2. Eduard Roschmann, digelar Penyembelih Riga mati di Paraguay pada tahun 1977.

3. Gustav Wagner, seorang pegawai SS yang dikenali sebagai ‘Beast’ mati di Brazil pada tahun 1980 selepas Mahkamah Agung Brazil enggan mengekstradisi Wagner ke Jerman atas alasan maklumat tidak tepat dalam kertas kerjanya.

4. Dr. Josef Mengele, digelar ‘Malaikat Maut’ kerana melakukan pelbagai eksperimen kejam di kem tahanan Auschwitz. Mulanya melarikan diri ke Argentina pada tahun 1949 sebelum berpindah ke Paraguay pada tahun 1959. Setahun kemudian, dia kemudian melarikan diri ke Brazil dan mati lemas di bawah identiti palsunya pada tahun 1979. Pengesahan identiti pada mayat yang dikebumikan pada tahun 1985 milik Mengele.

5. Komander SS, Erich Priebke yang melarikan diri ke Argentina pada tahun 1949. Diekstradisi ke Itali pada tahun 1994 dan mati dalam penjara pada tahun 2013.

6. Aribert Heim yang dikenali sebagai Doktor Kematian yang menghilangkan diri pada tahun 1962 dan disyaki melarikan diri ke Mesir dan mati di sana pada tahun 1992.

7. Franz Stangl, komander kem tahanan Sobibor dan Treblinka melarikan diri ke Brazil pada tahun 1951 sebelum ditahan dan diekstradisi ke Jerman Barat pada tahun 1967. Mati dalam penjara pada tahun 1971.

8. Andrija Artukovic, Menteri Dalam Negeri Croatia melarikan diri ke Amerika Syarikat selepas perang berakhir sebelum diekstradisi ke Yugoslavia pada tahun 1986 dan mati dalam tahanan dua tahun kemudian.

BARAT BERSUBAHAT JUGA

Jika anda merasakan pihak Barat tidak terlibat sama sekali dengan jalan tikus ini, jawapan anda salah. Gerald Steinacher, seorang pengkaji di Universiti Harvard mendedahkan Britain dan Kanada menerima secara tidak sengaja 8,000 bekas ahli Waffen-SS ke dalam negara masing-masing pada tahun 1947. Antara punca ia berlaku ialah kebanyakan dokumen pengenalan yang digunakan oleh mereka diberi secara salah oleh pihak-pihak terlibat. Selain salah memberi dokumen pengenalan, sesetengah penjenayah ini turut mencuri identiti orang lain untuk melarikan diri.

Ada pula yang direkrut oleh Agensi Perisikan Pusat (CIA) seperti Klaus Barbie. Barbie ialah ketua Gestapo di Lyon dan bertanggungjawab membunuh ramai orang Yahudi dan pejuang partisan Perancis. Selepas perang, dia direkrut sebagai ejen untuk menangani ancaman anti-komunis terutama di Amerika Selatan. Dia diseludup masuk ke Bolivia untuk meneruskan kerja perisikan dan menyeksa musuh-musuh politik rejim negara tersebut. Penyembelih Lyon ini akhirnya diekstradisi pada tahun 1983 dan dihukum penjara seumur hidup atas jenayah kemanusiaan. Begitu juga dengan Eichmann. Selepas diculik oleh ejen-ejen Mossad di Bueinos Aires, dia dibicarakan atas jenayah kemanusiaan dan dihukum mati oleh mahkamah Israel pada tahun 1962.

Selepas melarikan diri dari Eropah, Klaus Barbie menjadi aset CIA dalam menangani ancaman anti-Komunis.[/caption]

ASIA BARAT

Pasca-WWII, CIA melalui pengarahnya, Allen Dulles secara rahsia membentuk jalan tikus untuk membantu pegawai dan ahli Nazi melarikan diri ke Timur Tengah. Pada tahun 1947, seorang pemimpin Nazi yang berpangkalan di Switzerland, Francois Genoud diarahkan membina semula rangkaian perisikan di Timur Tengah untuk Reich Ketiga yang baru saja dikalahkan. Jika anda penginap Hotel Windsor, Kaherah pada awal tahun 1950-an, antara individu yang selalu dilihat di situ ialah Genoud, Mufti Besar Baitulmaqdis, Haj Amin al-Huseini dan Jeneral SS, Karl Wolff. Turut menyertai mereka ialah Leftenan Kolonel Otto Skorzeny dari Waffen-SS yang dihantar oleh Jeneral Reinhard Gehlen.

Skorzeny dihantar untuk menjadi penasihat presiden pertama Mesir, Mohammad Naguib. Menerusi kenalannya dari SS dan Wehrmacht, Skorzeny merekrut mereka untuk melatih tentera Mesir. Antara individu terlibat ialah Penyembelih Warsaw, Jeneral SS, Oskar Dirlewanger, Jeneral SS, William Farmbacher, bekas ketua unit keselamatan Hitler dan ketua Gestapo di Poland, Leopold Gleim dan bekas ketua Gestapo di Dusseldorf. Eichmann dan Alois Brunner, arkitek Final Solution turut menyertai Skorzeny dalam usaha ini. Brunner kekal di Kaherah sehingga 1962 sebelum berpindah pula ke Syria. Setibanya di Damsyik, Brunner menjadi penasihat kepada pasukan polis rahsia Syria dan memperkenalkan taktik soal siasat dan penyeksaan Nazi kepada mereka.

Skorzeny turut melatih taktik komando 400 komando untuk satu unit komando asing Arab. Unit ini terdiri daripada 400 bekas ahli Nazi dan veteran Gestapo dan dilatih di sebuah pusat latihan di Bilbeis. Apabila Gamal Abdel Nasser naik sebagai presiden, beliau melantik Gleim sebagai komander Kader Keselamatan Negara dan Damling sebagai penasihat Aktiviti Khas. Antara tugas Damling ialah menyelia pasukan polis rahsia dan kem-kem tahanan di Abu-Sabal dan El-Kanater. Sementara Bernhardt Bender, bekas ketua divisyen keselamatan Wehrmacht di Ukraine semasa WWII, dilantik sebagai ketua Polis Keselamatan Mesir. Pasukan ini bertanggungjawab menjaga penjara-penjara Mesir.

Dan seperti Rusia, Amerika dan negara-negara Amerika Selatan, Nasser turut tidak ketinggalan merekrut saintis-saintis Nazi untuk membantu meningkatkan kemajuan negaranya. Apabila usaha ini diketahui dunia luar dan mendapat kecaman ramai, Mesir mendapat sokongan Amerika Syarikat melalui kenyataan Timbalan Setiausaha Negara, Averell Harriman yang menyifatkan sekiranya Mesir menghentikan usaha tersebut, sudah pasti Rusia akan mengambil kesempatan merekrut mereka pula. Orang bertanggungjawab merekrut semua anggota Nazi, SS dan Waffen-SS ini disediakan oleh Jeneral Heinrich Muller. Selepas mengambil alih pemerintahan Libya, Kolonel Muammar Gaddafi turut meminta bantuan Nasser untuk memastikan pasukan penasihatnya dapat membantu meningkatkan keupayaan keselamatan Libya. Dan ironinya di sebalik semua ini, wang yang digunakan Skorzeny untuk merekrut mereka ialah wang dari Agensi itu sendiri.

SUMBER

1. Wertz Jr, William F. (2005). Larouchepub.com. THE NAZI RAT-LINES: Time to Rid America Of the ‘Dulles Complex. http://www.larouchepub.com/eiw/public/2005/eirv32n31-20050805/eirv32n31-20050805_054-the_nazi_rat_lines_time_to_rid_a.pdf

2. Alberge, Dalya. (2011). The Guardian. Red Cross and Vatican helped thousands of Nazis to escape. https://www.theguardian.com/world/2011/may/25/nazis-escaped-on-red-cross-documents
3. Winston, George. (2015). War History Online. German Submarine Used By Escaping Nazi’s Washes up on the Coast of Argentina. https://www.warhistoryonline.com/war-articles/nazi-submarine-washes-up-on-the-coast-of-argentina.html/2
4. Klein, Christopher. (2015). History.com. How South America Became a Nazi Haven. http://www.history.com/news/how-south-america-became-a-nazi-haven
5. New Straits Times. (2017). Nazi war criminal Alois Brunner died in Syria basement in 2001: report. https://www.nst.com.my/news/2017/01/203658/nazi-war-criminal-alois-brunner-died-syria-basement-2001-report


Bila Jokowi Lantik Prabowo Menteri Pertahanan

Ramai terkejut dengan tindakan Jokowi melantik Prabowo sebagai Menteri Pertahanan. Yang dulu berkempen habis-habisan untuk Prabowo kata nak tumbangkan Jokowi demi agama… sekarang jadi krik krik.

Tajuk berita Kompas ni lagi kejam habis. Sekali lagi, ingat, dalam politik tiada kawan atau musuh yang kekal. Teman hari ini boleh jadi musuh esok hari, dan sebaliknya. Yang kekal hanya kepentingan dan kuasa.

Tapi sisi positifnya, ini adalah contoh “post-election reconciliation”, yang sebenarnya bagus untuk membina semula negara yang “divided” teruk akibat kempen politik yang toksik. Keputusan Pemilu yang lepas memang merisaukan: Jawa undi Jokowi, Sunda undi Prabowo; Islam undi Prabowo, bukan Islam undi Jokowi; Dayak undi Jokowi, Banjar undi Prabowo. Terlampau polarised, seolah-olah Indonesia dibahagi dua.

Di kalangan supporter base Prabowo juga terdapat golongan tentera dan veteran yang crucial kepada keselamatan negara, jadi langkah sebegini memang boleh menstabilkan keadaan, lagi-lagi sejak keputusan Pemilu keluar, Indonesia dah dilanda 3 rusuhan besar (rusuhan bantah keputusan Pemilu, rusuhan Papua dan rusuhan RKUHP).

Tapi di samping orang gelak-gelak, kes ini sebenarnya menunjukkan keunikan sistem republik berpresiden (presidential republic). Kalau kat negara kita atau Singapura, benda macam ni tak boleh berlaku sebab barisan kabinet kena terdiri daripada ahli parlimen parti/gabungan majoriti.

Sebab kita dan Singapura mengamalkan sistem Westminster yang berasal dari UK. Cabang legislatif (parlimen) dan eksekutif (PM dan menteri) ada link. Republik berpresiden seperti Indonesia dan US tak perlu. Legislatif dan eksekutif terpisah. Katakan Jokowi dari parti PDI-P menang presiden, tapi Gerindra yang menang majoriti Dewan Perwakilan Rakyat, tak ada hal, negara tetap boleh berfungsi. Macam US sekarang Presiden Trump seorang Republican, tapi majoriti di House of Representatives ialah Democrat.

Dan presiden ada kuasa untuk melantik siapa-siapa jadi menteri. Dalam sistem Westminster, kena dari kalangan ahli parlimen, dan pembangkang tak boleh nak jadi menteri melainkan parti dia masuk gabungan parti pemerintah, atau dia tukar parti. Dalam sistem republik berpresiden, kalau jadi menteri, tak leh jadi ahli parlimen.

Kat Asia Timur hanya Indonesia, Filipina dan Korea Selatan je yang mengamalkan sistem republik berpresiden. Eh, bukan Singapura pun presiden ke? Tu lain, walaupun nama presiden, peranannya sama dengan Queen UK dan YDPA Malaysia. Macam di India dan Pakistan juga.

Kelebihan sistem republik berpresiden ni ialah dia mengurangkan keperluan untuk “politicking”. Macam apa yang Jokowi buat sekarang, ajak seteru jadi sebahagian daripada sistem, daripada biarkan dia hari-hari fikir merebut kuasa. Macam dulu Obama lantik Hillary Clinton jadi Secretary of State, walaupun Hillary serang dia macam-macam dulu. Sebab tak nak buat Hillary rasa terasing dan menghakis perpaduan Parti Democrat.

Dan disebabkan menteri tak perlu dilantik dari kalangan ahli parlimen, jadi boleh dilantik dari kalangan pakar atau “teknokrat”. Macam Mari Elka Pangestu dulu, tak ada apa-apa latar belakang politik, hanya seorang profesor ekonomi. Tapi atas kepakaran dan kelayakannya dilantik sebagai Menteri Perdagangan, dan memang sangat sesuai dengan beliau. Obama dulu lantik Steven Chu, saintis pemenang Nobel jadi Menteri Tenaga. Tapi boleh jadi tak masuk akal juga, macam Trump lantik Rex Tillerson jadi Secretary of State, tak tau sihir apa itu.

Tapi kekurangan republik berpresiden ni ialah presiden terlalu berkuasa, mudah membawa kepada pemerintahan diktator. Jadi apabila Erdogan tukar sistem presiden-PM Turki ke sistem republik berpresiden, ramai kritik beliau nak jadi diktator. Dan kebanyakan negara Amerika Latin yang mengamalkan sistem republik berpresiden pun pernah terjebak dengan pemerintahan diktator.

Apa-apa pun, ada kebijaksanaan di sebalik langkah Jokowi. Tumpang gembira dengan Indonesia, so on track one, macam ada fortuna.


Ibn Rusyd: Tanpa Beliau, Barat Tak Mungkin Keluar Dari Zaman Gelap

Dengan nama Allah yang Maha Pemurah lagi Maha Mengasihani

Ibn Rusyd ataupun nama sebenarnya,  Abu al-Walid Muhammad bin Ahmad bin Muhammad
bin Rushd ataupun lebih dikenali sebagai Averroes di dunia Barat. Ibn Rusyd
telah dilahirkan di Kota Cordova iaitu salah sebuah kota Islam yang terkenal di
Andalusia dan pernah menjadi pusat pemerintahan buat Kerajaan Islam Umayyah
ketika berada di fasa kedua.  Sarjana
Islam ini telah dilahirkan pada tahun 1126M ketika era pemerintahan Kerajaan Islam
al-Muwahhidin.

Barat memandang susuk tubuh ini sebagai
seorang yang sangat hebat. Mereka menyanjung dan menggelarkan Ibn Rushd sebagai
Prince of Science. Beliau yang lebih dikenali sebagai Averroes diangkat kerana
sumbangan beliau dalam menjadi pengulas terhadap falsafah Aristotle. Akibat
daripada ulasannya, beliau berjaya mempengaruhi pendeta Kristian paling
konservatif semasa Zaman Pertengahan termasuklah St. Thomas Aquinas.

Bukan itu sahaja, penulisan beliau turut
menjadi tulang belakang buat Eropah keluar dari zaman gelap mereka. Perkara ini
kerana, hasil penulisan Ibn Rushd telah berjaya membuka mata dan memberikan
idea kepada ahli falsafah barat seperti Voltaire dan Rousseau. Mereka
menggunakan konsep pemikiran Averroes dalam karya beliau seterusnya berjaya
mencetuskan era Renaissance sehingga mengubah landskap Eropah seperti yang kita
dapat lihat pada hari ini.

Ibn Rushd hidup di dalam keluarga yang
berpengaruh, dipandang tinggi oleh masyarakat dan berilmu pada ketika itu.
Dikisahkan bahawa, Ibn Rushd merupakan generasi ketiga daripada keluarganya
yang memegang jawatan qadi selepas datuknya yang juga merupakan Imam Besar
Masjid Cordova serta ayahnya turut pernah memegang jawatan qadi. Qadi berasal
daripada perkataan Arab yang membawa maksud seorang hakim yang membuat
keputusan berlandaskan syariat Islam dan bukannya berlandaskan hawa nafsu
semata-mata.

Ibn Rushd merupakan pengikut aliran Fiqh
Maliki yang merupakan mazhab fiqh rasmi Andalus pada ketika itu. Pendidikan
awal Ibn Rushd adalah hasil daripada ajaran bapanya yang juga pengikut fiqh
mazhab Maliki. Ibn Rushd mempelajari dan menghafaz karya kitab agung karangan
Imam Malik iaitu Al-Muwattak. Beliau turut mentelaah bidang ilmu pengetahuan
seperti al-Quran, kesusasteraan Arab al-Mutanabbi dan ilmu kalam.

Kisah tentang sarjana Islam ini amat hebat
sehingga beliau diiktiraf oleh dunia barat. Ibn Rushd memulakan perjalanan
dunia keilmuan dengan mempelajari ilmu Hadith, bahasa, usul al-fiqh, kalam,
perubatan, matematik dan sebagainya sehingga beliau menguasai bidang-bidang
tersebut. Sepanjang hayat beliau telah menghasilkan sangat banyak penulisan
dalam pelbagai bidang seperti yang berikut:

Turut dicatatkan bahawa beliau pernah menulis
buku di dalam bidang astronomi
(4 buah), teologi (5 buah) serta sastera dan puisi (2 buah). Dikatakan juga
bahawa terdapat lebih banyak buku yang pernah dikarang oleh Ibn Rushd tetapi
telah dilenyapkan oleh pemerintah apabila beliau difitnah dan dibuang negeri.

Antara karya agung yang mengangkat nama tokoh falsafah Islam ini adalah seperti Kitab al-Kulliyat fi Tibb (Buku Keseluruhan Mengenai Perubatan). Di dalam kitab ini, beliau telah mengarang pelbagai perkara yang melibatkan bidang perubatan. Lebih mengagumkan, beliau berjaya mengeluarkan teori yang tidak pernah difikirkan oleh orang sezaman dengannya. Antaranya ialah beliau menyatakan bahawa demam campak hanya akan dialami oleh seseorang itu sekali seumur hidup. Karya tulisan Ibn Rushd ini berjaya mendidik masyarakat tentang ilmu perubatan yang amat penting buat manusia.

 Antara isi kandungan kitab perubatan tersebut
adalah seperti:

Selain itu, Ibn Rushd turut menyumbang pemikirannya di
dalam bidang astronomi. Antara salah satu kejayaan terhebat beliau ialah
berjaya menentukan titik suria. Beliau turut menulis kitab dalam bidang
astronomi yang berjudul Kitab Fi Harakat al-Falak. Bukan itu sahaja, beliau
turut merumuskan Almagest tulisan Ptolemy yang merupakaan manual buat ilmu
astronomi.

Atas kehebatan pemikiran Ibn Rushd di dalam pelbagai bidang, beliau telah berjaya menambat hati pemerintah pada  ketika itu seterusnya telah menjawat pelbagai jawatan yang besar. Pada tahun 1169M, beliau telah dilantik sebagai Hakim di Sevilla. Selepas itu, beliau dihantar di Cordova untuk menjawat jawatan sebagai seorang Ketua Hakim pada tahun 1171M. Selain itu, beliau turut menjadi doktor peribadi buat pemerintah yang berkuasa pada tahun 1182M. Akibat daripada perasaan cemburu terhadap kehebatannya, Ibn Rushd telah difitnah yang menyebabkan beliau dibuang ke Lucena, Cordova pada tahun 1195M. Dua tahun selepas itu, barulah khalifah menarik kembali hukuman yang dijatuhkan terhadapnya.

Tahun 1198M menjadi tahun terakhir buat sarjana ulung ini hidup sebelum menghembuskan nafasnya yang terakhir ketika berumur 72 tahun. Kisah kehebatannya amat unggul dan wajar diangkat serta diperkenalkan kepada setiap lapisan masyarakat agar mereka mengenali figura hebat ini Ia merupakan suatu kehilangan yang amat besar bukan sahaja buat umat Islam tetapi kepada seluruh dunia. Kebanyakkan karyanya lebih diiktiraf oleh pihak barat berbanding pihak timur. Tiada sarjana lain yang sezaman dengannya  mampu menyaingi kehebatan beliau. Kecintaan beliau terhadap ilmu telah berjaya membantu masyarakat dunia untuk memperbaiki kualiti hidup. Diharapkan ada individu yang terinspirasi dan menjadikan sarjana ini sebagai idola yang perlu dicontohi seterusnya menyumbangkan ilmu yang bermanfaat buat masyarakat.

Saya akhiri artikel ini dengan beberapa mutiara kata
daripada sarjana serba boleh Islam ini

‘Kejahilan membawa kepada ketakutanKetakutan membawa kepada kebencianKebencian  membawa kepada keganasanBegitulah rumus dan persamaanya’

– Ibn Rushd

“Two
truths cannot contradict one another.”

―
Averroès

“Knowledge
is the conformity of the object and the intellect”

―
Averroes

Ikuti penulis:

RUJUKAN:

I- Averroës MUSLIM PHILOSOPHER. https://www.britannica.com/biography/Averroes/Contents-and-significance-of-works

II- Ibn Rushd (Averroës): Prince of Science. https://www.ncbi.nlm.nih.gov/pmc/articles/PMC6074522/

III- Ibnu Rushd. https://www.academia.edu/6267164/Ibnu_Rushd?auto=download IV- Falsafah Ibn Rushd.  http://separaparanoid.blogspot.com/2013/04/falsafah-ibn-rushd.html


Budaya Konfucius Selamatkan Negara-Negara Asia Timur

Dengar cerita masih ada pesta yang melibatkan beribu-ribu orang. Tiket ke Korea masih fully booked. Walaupun YAB PM dan YBMK dah gesa segala mass gathering ditangguhkan dan elakkan pergi ke negara-negara yang berisiko tinggi (basically semua negara berisiko sekarang).

Nak stop penularan COVID-19, tiada cara selain “self-quarantine” dan “social distancing”. Nak faham macam mana virus ni merebak, bayangkan seorang yang baru balik dari Korea. Kena jangkit, tapi tak kuarantinkan diri, siap berjumpa dengan 3 orang kawan. Then 3 orang kawan ni masing-masing jumpa lagi 2-3 orang. Dari 1 orang jadi 4 orang, jadi 13, jadi 52, jadi 208, dan seterusnya.

Jadi hanya dengan duduk diam-diam, kurangkan bersosial, maintain jarak 1 atau 2 meter dengan orang, pakai mask, cuci tangan, baru penularan virus ni dapat diperlahankan.

Negara yang ada sistem healthcare terbaik pun, ada barisan kakitangan kesihatan yang paling berdedikasi pun, ada KPK yang paling profesional pun, kalau rakyat tak bekerjasama, tak ambil endah, tak guna juga.

Itali mula-mula macam tu juga. “Alah, 150 kes jer” (24 Februari). Rileks. Santai. Aperitivo. La dolce vita. Orang pakai mask kena gelak. Then apa berlaku dalam masa dua minggu? 9172 kes. 463 m4ti (9 Mac). Hospital dah tak mampu nak tanggung jumlah pesakit, sampai pesakit dihantar balik ke rumah tunggu ajal.

Korea mula-mula dapat kawal. Teknologi kesihatan diorang canggih. Tapi disebabkan ada kumpulan pentaksub Shincheonji yang anggap diri manusia terpilih, kebal virus, ada simtom tapi tak nak pergi buat saringan, akhirnya satu Korea kena jangkit. Tapi keadaan kembali stabil sebab etika Confucius (Confucian ethics) yang ada pada masyarakat Korea.

Kalau perasan, kebanyakan negara-negara yang berjaya mengurangkan pertumbuhan kes COVID adalah negara masyarakat Confucian: Jepun, Taiwan, Hong Kong, Singapura. Confucian ni nilai hidup masyarakat Timur yang berasal dari China. Tapi kat China sekarang dah tak ada Confucian sebab dah dihancurkan semasa Revolusi Budaya 1966-1976. Ketegaq juga orang China sampai kerajaan kena heret macam kambing baru nak merawat di hospital.

Etika Confucius atau Confucianism ni mengajar individu supaya mendahulukan masyarakat. Bertentangan dengan etika Barat yang melihat individu sebagai asas kepada masyarakat, mengajar orang kena jadi selfish, “jadi diri sendiri”.

Tapi dalam Confucianism, individu adalah “diri yang kecil” (小我, sebutan Cina: xiaowo, sebutan Jepun: shouga, sebutan Korea: so-a) manakala masyarakat adalah “diri yang lebih besar” (大我, sebutan Cina: dawo, Jepun: taiga, Korea: dae-a). Dua-dua penting, tanpa masyarakat, tak akan ada individu.

Sebab tu rakyat-rakyat negara Asia Timur ni memberi kerjasama sepenuhnya kepada kerajaan untuk membanteras wabak. Bila kerajaan suruh diorang pakai mask, diorang pakai mask; suruh diorang kuarantin, diorang kuarantin; suruh diorang maintain social distance, orang tak mengada-ngada nak buat pesta nak travel nak itu ini lagi.

Di mata orang Barat, orang Asia Timur ni macam tak ada free will, ikut je cakap kerajaan. Sebenarnya bukan tak ada free will, tapi di waktu krisis, kita tak boleh fikir ikut selesa diri dan nafsu. Kita kena fikir apa kesannya kepada masyarakat di sekeliling kita. “己所不欲,勿施於人” (jisuo buyu, wushi yuren) adalah teras etika Confucius, maksudnya kita tak nak sesuatu menimpa kita, kita kena pastikan orang lain tak kena. Jangan mudaratkan orang di sekeliling kita. Betul, diri kita tu kebal, tak sabar nak jumpa Tuhan, tapi fikir-fikirlah orang di sekeliling. Tak semua orang macam kita. Jangan selfish.

Dan mungkin juga disebabkan kita kurang dilanda krisis, kita tak develop “sense of crisis” macam orang-orang Asia Timur ni. Orang Jepun dah biasa dengan tsunami dan gempa bumi selalu. Orang Korea Selatan hari-hari risau dengan jiran diorang di sebelah utara, semua laki cukup umur kena masuk tentera kena lanyak. Begitu juga dengan Taiwan dan Singapura yang ada national service. Taiwan dan Singapura juga pernah melalui krisis kesihatan awam SARS yang masih segar di ingatan.

Diorang ada kemampuan untuk mendisiplinkan diri, menangguhkan keselesaan sekarang untuk keselesaan masa depan. Kita boleh gelak orang Singapura kiasu kiasi, tak sedar bahawa kiasi (takut mati) adalah instinct asas untuk survive. Orang Singapura ni kalau dilanda bencana besar diorang boleh terus mobilize.

Kita pula masih boleh hidup rileks, santai, bahagia. Bergaya, bermutu, berkualiti. Tak ada sense of crisis walaupun satu per satu negara telah isytiharkan kecemasan. Kerajaan kita masih berprihatin lagi, masih memberi kebebasan, jadi pandai-pandailah guna kebebasan tu untuk melindungi diri. Jangan sampai keadaan jadi makin teruk, terpaksa “lockdown”, baru tau menyesal.

Inna Allāha lā yughayyiru mā biqawmin ḥattā yughayyirū mā bi-anfusihim. God help those who help themselves. Maka berwaspadalah, PATUH arahan KKM, pastikan Malaysia dapat mengharungi ujian wabak kali ini.


P Ramlee Lari Dari Pesilat

Tanggal 30 November 1964 adalah hari yang sedih bagi P.RAMLEE apabila beliau telah menerima berita berpulangnya ke rahmatullah seorang yang dianggapnya sebagai guru di dalam bidang muzik. Orang yang dimaksudkan ialah seniman OSMAN AHMAD seorang penggubah lagu yang juga turut terlibat di dalam orkestra Panca Sitara bersama YUSOF B. P.RAMLEE sangat menghormati kedua-dua individu ini kerana beliau banyak menuntut ilmu muzik bersama mereka.

Sejurus menerima berita itu P.RAMLEE segera bertolak ke Singapura dari Kuala Lumpur dengan memandu keretanya. RAMLI ISMAIL pembantunya turut dibawanya bersama. P.RAMLEE sempat mengusung jenazah Allahyarham OSMAN AHMAD sehingga ke tanah perkuburan. Selepas selesai urusan pengkebumian, P.RAMLEE terus bertolak semula ke Kuala Lumpur. Dalam perjalanan pulang P.RAMLEE singgah sebentar di Batu Pahat untuk minum melepaskan penat.

Sedang P.RAMLEE duduk minum sambil bersembang dengan RAMLI ISMAIL di sebuah warung, beliau terpandang ada satu persembahan silat sedang berlansung dikawasan lapang berdekatan dengan warung berkenaan. Lalu P.RAMLEE terus bangun dari kerusi seperti ingin meninjau persembahan silat itu tadi. “Kenapa bang?” tanya RAMLI ISMAIL, “aku nampak ada persembahan silatlah, mari kita pergi lihat” kata P.RAMLEE. Apabila P.RAMLEE dan RAMLI ISMAIL menghampiri persembahan silat itu, ramai yang tidak perasan kehadiran mereka oleh kerana orang ramai telah pun berkumpul. Mereka berdua menonton persembahan silat itu dicelah-celah orang ramai itu tadi.

P.RAMLEE memerhatikan persembahan itu dengan penuh tekun. Tiba-tiba seorang yang bergelar guru berada di tengah-tengah gelanggang sambil dibantu oleh beberapa anak muridnya dengan membawa kuali yang berisi air panas yang sedang mengelegak. P.RAMLEE semakin berminat lalu berjalan dicelahan orang ramai itu menuju ke hadapan sambil diekori oleh RAMLI ISMAIL dari belakang. Kali ini P.RAMLEE berada di barisan hadapan dan boleh menonton persembahan silat itu dengan lebih jelas.

P.RAMLEE memerhatikan beberapa orang pesilat sedang memasukkan tangan mereka di dalam kuali yang berisi air yang sedang panas menggelegak itu tadi. Apabila sampai ke giliran pesilat terakhir untuk memasukkan tangannya, P.RAMLEE menjerit, “dry ais!” (ais keping, bahan untuk membekukan ais krim). Orang ramai tertumpu pada P.RAMLEE hasil dari jeritan tadi termasuk guru silat itu sekali. P.RAMLEE membuat muka selamber seperti tidak ada apa-apa tetapi perlahan-lahan P.RAMLEE undur kebelakang lalu mengajak RAMLI ISMAIL meninggalkan majlis itu dengan cepat. Apabila sampai ke dalam kereta P.RAMLEE nampak beberapa orang persilat tadi berlari menuju ke kereta P.RAMLEE, tanpa membuang masa P.RAMLEE menekan pedal minyak dan meninggalkan tempat berkenaan sambil ketawa tidak henti-henti.

Di dalam kereta RAMLI ISMAIL bertanya kepada P.RAMLEE, “kenapa abang menjerit tadi?”, “aku tak sengaja nak kacau majlis tadi. Tapi bila aku tengok perkara itu berlaku secara spontan perkataan ‘dry ais’ terkeluar dari mulut aku. Mana boleh mereka tipu orang filem, ‘trick’ begitu aku dah biasa buat dalam filem arahan aku”. Lalu P.RAMLEE dan RAMLI ISMAIL sambung ketawa mengenangkan kisah yang berlaku tadi sambil terus memandu pulang ke Kuala Lumpur.

PENGARUH SILAT DALAM FILEM P.RAMLEE

P.RAMLEE ada mengarah beberapa filem yang menerapkan nilai-nilai persilatan Melayu di dalamnya. Sebagai contoh filem PENDEKAR BUJANG LAPOK. Walaupun filem itu dikomedikan oleh P.RAMLEE, tetapi konsep menuntut ilmu dengan beguru itu tetap ada. Lihat sahaja pada babak Ramlee, Aziz dan Sudin menulis sambil membaca mentera yang diajarkan oleh Pendekar Mustar. Inilah konsep bertalaqqi dengan guru yakni duduk berhadapan bersama guru sambil menulis ataupun menadah kitab dan membaca. P.RAMLEE tahu akan prinsip dan etika dalam menuntut ilmu. Sebab itu beliau mewujudkan babak sebegitu.

Apabila P.RAMLEE membuat filem KANCHAN TIRANA pada tahun 1969 di Kuala Lumpur. Di dalam filem ini beliau memperlihatkan ilmu kebatinan yang ada pada diri beliau. Sebab itu ada babak ilmu jarum keluar dari jari, bunuh lalat menggunakan buluh kecil yang berisi jarum dan teknik kebatinan membelah kayu menggunakan tetakan tangan. Ilmu ini semua sinonim dengan ilmu kebatinan silat Melayu. Kata P.RAMLEE, “ilmu silat itu adalah ilmu kebatinan, jika ilmu silat tanpa ilmu kebatinan ia hanyalah senaman biasa”. Konsep bertalaqqi sekali lagi ditonjolkan P.RAMLEE dalam filem KANCHAN TIRANA dengan mengambil JINS SHAMSUDDIN berlakon sebagai anak muridnya. Kerana dalam dunia sebenar JINS SHAMSUDDIN juga adalah bintang ciptaan P.RAMLEE melalui filem PANCHA DELIMA pada tahun 1957.

P.RAMLEE juga sanggup mencari guru silat untuk belajar bermain tekpi semata-mata untuk menghayati watak Tantari di dalam filem ENAM JAHANAM. Akhirnya P.RAMLEE bertemu dengan seorang guru yang menetap di Klang, Selangor bernama Haji Sani seorang pengasas Persatuan Seni Silat Kuntau Tekpi. P.RAMLEE berlajar bersama Haji Sani sehingga beliau betul-betul dapat menguasasi teknik permainan Tekpi. Ini kerana untuk melakukan babak bermain senjata Tekpi seseorang itu memerlukan kemahiran yang tinggi. Apabila kita menonton filem ENAM JAHANAM, nyatalah P.RAMLEE berjaya menguasai permainan tekpi itu.


Diplomasi Hittites Dan Empayar Melayu Srivijaya

Saya amat tertarik dengan satu bangsa kuno yang bahasa dan tamadunya telah pupus sekarang iaitu bangsa Hittite. Bangsa ini mula membina empayar yang besar dan kuat di sekitar wilayah Anatolia sekitar 1600 tahun sebelum masihi. Bersama bangsa Mesir puba, bangsa Hurrian atau Mittani dan bangsa Assyrian di Mesopotamia, tamadun Hittite dianggap sebagai salah satu tamadun zaman gangsa yang terhebat pada zaman itu. Barangkali bagi anda yang suka akan sejarah Mesir kuno pernah mendengar satu pertempuran atau battle yang dipanggil Battle of Kadesh.

Pertempuran Kadesh ini adalah satu peristiwa peperangan paling tua yang pernah dicatatkan dalam sejarah dunia kuno. Ia adalah pertempuran diantara Kerajaan Mesir Purba dibawah Firaun Ramses II dengan Kerajaan Hittite. Pertempuran ini dianggap oleh sejarawan sebagai satu peristiwa penting kerana ia membawa kepada satu perjanjian damai antarabangsa bertulis yang tertua di dunia. Salinan perjanjian damai itu pada hari ini ada disimpan di Ibu Pejabat Pertubuhan Bangsa-Bangsa Bersatu di New York.

Menurut sejarawan, keunikan tamadun bangsa Hittite ini bukanlah terletak pada binaannya seperti piramid di Mesir atau kuil-kuil dan istana maha besar seperti di tamadun Mesopotamian atau Babilon, malah bukan juga teknologi atau inovasi daripada bangsa tersebut seperti bangsa-bangsa kuno di Asia Barat yang lain.

Mereka unik kerana tamadun mereka dapat bertahan dengan adanya kekuatan ketenteraan dan DIPLOMASI antarabangsa. Bangsa Hittite dikelilingi oleh musuh-musuh yang sama hebat seperti yang saya sebutkan tadi terutama orang Mesir dan Assyrian serta bangsa gasar di kawasan pergunungan utara Anatolia. Namun mereka dapat survive selama beratus tahun dan membina satu empayar yang luas. Hal ini mengingatkan saya kepada DIPLOMASI tamadun kita di masa kegemilangan kerajaan Srivijaya dan Melaka.

Sebagaimana bangsa Hittite yang menggunakan kemahiran diplomasi mereka untuk mengelak daripada diserang oleh musuh-musuhnya terutama Mesir, begitu juga dengan kerajaan Srivijaya malah Melaka sendiri. Srivijaya menjalankan diplomasi antarabangsa yang sangat berkesan. Maharaja-Maharaja Srivijaya mengadakan diplomasi dengan bangsa asing seperti Sri Lanka, Chola, Pala, China malah Arab. Srivijaya juga mengadakan hubungan perkahwinan dengan kaum kerabat wilayah bawahannya atau dibawah pengaruhnya seperti hubungan kekerabatan diantara Samara Vijayatungga dengan kerabat diraja Sri Lanka.

Begitu juga dengan Keluarga diraja Hittite yang mengahwinkan putri mereka dengan Firaun Ramses II untuk menguatkan hubungan kekerabatan. Malah ahli sejarah mendapati terdapat lebih kurang 100 surat menyurat diantara Raja Hittite dengan Firaun Mesir yang dimulakan dengan kata-kata abang dan adik, seolah-olah mereka mengaku diri mereka bersaudara. Diplomasi sebegini kita biasa lihat dalam surat-surat raja-raja Melayu.

Tetapi sayang, bangsa Hittite yang kuat dan hebat ini juga pupus dan lenyap dalam sejarah selama 3000 tahun dan hanya menjadi cerita dalam kitab Bible sahaja. Sehinggalah awal 1900 barulah tamadun bangsa ini ditemui semula oleh para Arkeologis yang membuat penggalian di Turki. Namun kita bangsa Melayu masih bernasib baik kerana kita masih wujud dan belum tenggelam dalam sejarah.

Cuma yang tenggelam adalah sejarah bangsa Melayu itu sendiri. Sebab itulah sekarang adalah masanya untuk kita gali semula semua sejarah bangsa kita, supaya kita dapat bangkitkan jati diri kita dan bangun menjadi satu bangsa yang besar tapi kuat, bukan lemah dan longlai bisa disapu dan dipijak oleh bangsa-bangsa lain. Sekian, wallah hua’lam.


Pengepungan Kota Konstantinopel Pada Zaman Khalifah Muawiyah

Ketika awal berkuasa di Syam dengan kedudukannya yang masih belum kukuh dalam melawan Khalifah Ali bin Abu Thalib, Muawiyah telah melakukan perjanjian damai dengan Maharaja Constantine II  dengan membayar upeti tahunan kepada Maharaja sebagaimana dinyatakan oleh sejarawan Theopanis.

Namun tidak lama selepas itu, Muawiyah mula menolak pembayaran upeti dan ingin memulakan s3rangan ke atas wilayah Rom melalui Timur dan Barat serta merancang untuk menakluk ibu kota Rom Konstantinopel. Muawiyah telah menghantar pasukan pengintip yang diketuai oleh Fadhalah bin Ubaid al-Anshari untuk mengintip aktiviti-aktiviti Rom di pulau-pulau Cyprus, Arwad dan Rhodes.

Aktiviti menghantar pasukan pengintip diteruskan lagi dengan penghantaran pasukan musim sejuk Busr bin Arthaah pada 663 M yang diikuti oleh pasukan Malik bin Abdullah 666 M.  Kemudian pada musim panas  pada tahun 668 M  pasukan Abdullah bin Qais al-Fizari, Uqbah bin Amir al-Juhani telah dihantar. Diikuti pasukan musim Panas Abdullah bin Kurz al-Bajali dan pasukan Abdullah bin Yazid bin Syajar pada 669 M.

Dengan pembahagian tent3ra musim panas dan musim, jelas Muawiyah berusaha untuk memberikan tekanan ke atas ibu kota Rom di Konstantinopel. Bahkan kelihatan Muawiyah berhasrat untuk menghancurkan terus empayar Rom Byzantine. Konstantinopel adalah pusat utama, gudang segala harta dan tent3ra bagi Rom.

Sekiranya Muawiyah berjaya menaklukkan kota mega itu berkemungkinan kekuatan Rom Byzantine dapat dilumpuhkan secara total sepertimana Empayar Parsi terus melumpuh apabila ibu kotanya Al-Mada’in ditaklukkan pada zaman Khalifah Umar al-Khattab. Kejayaan ini pastinya akan mengurangkan tekanan Byzantine ke atas wilayah Syam yang bergitu hampir sempadannya.

Strategi Khalifah Muawiyah dalam menakluk kota konstantinopel

Konstantinopel adalah pusat utama bagi empayar Byzantine dalam  membekalkan kelengkapan buat armadanya bagi menyerang kedudukan islam di persisiran pantai Syam dan Mesir. Maka Muawiyah bin Abu Sufyan telah merancang pelbagai bentuk strategi bagi menjayakan cita-citanya. Antaranya ialah:

Perhatian yang diberikan oleh Muawiyah di dalam industri pembuatan kapal p3rang sangat besar sehinggakan beliau hanya memilih pekerja termahir dan sanggup memberikan bonus yang sangat besar kepada sesiapa yang mampu bekerja secara maksimum.

Muawiyah sangat mengetahui bahawa angkatan kapal p3rang memainkan peranan yang amat besar sekiranya tent3ra islam ingin menghadapi ancaman Rom Byzantine. Muawiyah menyedari setelah kemengan mengejutkan armada laut islam di dalam Pertempuran Dzatu al-Shawari dengan 500 angkatan armada laut Rom.

Byzantine telah berusaha mempertingkatkan kekuatan armada laut mereka dan juga pertahanan di sekitar Kota Konstantinople lebih-lebih lagi armada laut Islam masih lagi di dalam proses pembentukan.  Wilayah Mesir dan Syam telah memberikan kerjasama yang amat baik dalam merencanakan rancangan ini. Hal ini terbukti apabila wilayah Syam membekalkan kayu-kayu Shanwahar, Baluth dan a’rar yang sangat sesuai di dalam pembuatan kapal.

Manakala wilayah Mesir telah menyediakan kayu-kayu yang sesuai untuk tiang layar seperti kayu jumaiz, labakh dan dum yang agak sesuai bagi pembuatan dayung kapal. Muawiyah juga telah memanfaat tambang besi yang terdapat pada sekitar Mesir, Syam dan Yaman untuk membuat paku-paku.

Mesir juga turut menyediakan bahan-bahan yang sesuai untuk kerja pengecatan kapal dan pohon daqas bagi membuat tali tambang.  Maka bolehla kita membuat kesimpulan bahawa pembuatan wilayah Syam dan Mesir telah memainkan peranan yang amat besar dalam pembinaan angkatan armada laut islam. Pada tahun 674 M Muawiyah telah mengarahkan Maslamah bin Mukhallad al-Anshari bagi membangunkan sebuah galangan kapal di pulau raudhah.

Muawiyah telah mengarahkan agar kota-kota di persisiran Mesir dan Syam dijaga rapi dan mempertingkatkan kekuasaan ketent3raan di sana. Kota-kota ini turut dijadikan kawasan perlabuhan armada laut Islam bagi memudahkan pergerakan tent3ra laut kaum muslimin. Kota-kota di persisiran ini turut dilengkapi dengan kubu-kubu kecil yang dikenali sebagai ribath.

Para tent3ra dan sukarelawan telah dikumpulkan sebagai persiapan untuk melakukan s3rangan ke atas wilayah musuh. Pasukan Ribath ini turut berfungsi untuk mempertahankan  wilayah-wilayah ini daripada s3rangan  pasukan laut Byzantine.

Benteng ini turut dilengkapi dengan ruangan-ruangan tempat tinggal tent3ra, bekalan makanan, menara pengintai dan tempat perancangan strategi dan s3rangan.  Muwiyah Berjaya memajukan kota sehingga orang-orang ba’labak, Homs dan Antioch berpindah ke acre, Shur dan kota-kota persisiran Jordan.

Muawiyah telah berjaya menguasai Cyprus kemudian beliau meneruskan kemaraan ke Pulau Rhodes. Benteng-benteng turut didirikan di kota tersebut bahkan pulau ini turut berfungsi sebagai benteng pertahan di Syam. Muawiyah berusaha menegakkan syiar Islam di pulau Rhodes dengan menghantar Mujahid bin Jabr untuk mengajarkan Al-Quran.

Kemudian Muawiyah menggerakkan pasukan laut bagi menguasai Laut Ijih demi menutup jalur utamanya bagi armada Byzantine sehingga mereka tidak mampu menceroboh ke wilayah Islam.  Muawiyah juga berhasrat untuk menguasai Pulau Kriti yang bekeluasan 160 batu.  Penguasaan Pulau Kriti sangat penting menurut Muawiyah kerana melaluinya, dapatlah Laut Ijih dapat dikuasai oleh Muawiyah dengan sempurna.

Maka Muawiyah telah menghantar pasukan dipimpin oleh Junadah bin Umayyah al-Azdi namun operasi ini gagal kerana Junadah hanya mampu menawan sebahagian wilayah sahaja.  Muawiyah boleh dianggap sebagai perintis kepada armada laut Islam yang kemudiannya diteruskan oleh Khalifah selepasnya.

Muawiyah juga sangat memberikan perhatian besar dalam usaha memperkuatkan benteng-benteng di persisiran  kawasan utara Syam untuk mempertahankan wilayah ini daripada s3rangan byzantine ketika penyerangan dan juga sebagai sokongan bagi kekuatan tent3ra islam bagi menyerang konstantinopel.

Jika kita meneliti penaklukan yang dilakukan oleh tent3ra Islam pada zaman Khulafa’ Rasyidin, tent3ra Islam telah mara sehingga ke persisiran utara Syam, hanya dihalangi oleh pergunungan Thaurus yang memisahkan diantara kawasan utara Syam dan Asia kecil Byzantine.  Empayar Byzantine ketika mana mereka terpaksa berundur akibat s3rangan tent3ra Islam maka mereka telah merosakkan dan menghancurkan wilayah yang berada di Antioch dan utara Halb supaya kaum muslimin tidak akan menafaatkan wilayah ini.

Pada zaman Muawiyah, beliau berusaha untuk membangunkan kembali kota-kota tersebut dan benteng-benteng lama terutamanya Antioch selalu menjadi korban s3rangan Armada laut Byzantine. Dalam pembanggunan ini Muawiyah telah mendorong masyarakat Muslim untuk berpindah ke Antioch dengan diberikan lot tanah dan telah membentuk pasukan pengawal khusus untuk menjaga mereka. Muawiyah juga berusaha membangunnkan kota-kota lain sehingga ke perbatasan Syam yang bersebelahan dengan pergunungan tharsus.

Muawiyah juga menguasai benteng-benteng strategik di wilayah perbatasan diantara rom dan negara islam dengan menguasai samsath dan balthiyah. Muawiyah juga membangunkan kembali benteng Germanisia dam al-Hadats. Muawiyah juga telah membahagikan pasukan muslim kepada dua bahagaian iaitu tent3ra musim panas dan tent3ra musim sejuk.

Pasukan ini ditugaskan untuk terus melakukam s3rangan-s3rangan kecil ke atas  wilayah Rom di kawasan perbatasan syam supaya pasukan ini terus terlatih dan terbiasa dengan jalan-jalan dan celah-celah bukit.  Tindakan ini berjaya memberikan tekanan kepada Byzantine serta kaum muslimin Berjaya memperolehi harta rampasan p3rang yang banyak.

Pengepungan Konstantinopel kali pertama

Di dalam tempoh 667-668 M Muawiyah telah mengirimkan pasukannya menyerang wilayah-wilayah Byzantine yang dipimpin oleh Malik bin Hubairah bagi membuka laluan untuk menuju Kontantinopel.

Pada tahun 669 M maka Muawiyah telah menghantar pasukan armada laut bagi mengepung Kota Konstantinopel lebih-lebih lagi Maharaja Constantine II menghadapi konflik dalaman dengan jeneral p3rangnya. Pasukan ini dipimpin oleh Fadhalah bin Ubaid, Sufyan bin Auf dan dibantu dengan Yazid bin Syajarah.

Armada laut ini telah menuju ke kalkedon salah satu persisiran kota konstantinopel melalui daratan Asia dan mereka telah mengepung kota ini sebgai langkap pertama di dalam operasi ini. Namun pada ketika itu wabak penyakit cacar telah menyerang tent3ra islam ditambah dengan musim sejuk telah memberikan kesukaran kepada pasukan ini.

Hal ini menyebabkan Fadhalah meminta bantuan kepada Muawiyah untuk menambahkan lagi pasukan Islam. Muawiyah pada ketika itu menghantar pasukan yang dipimpin oleh anaknya sendiri iaitu Yazid bin Muawiyah.

Terdapat ramai sahabat besar Nabi SAW yang menyertai pasukan ini seperti Ibn Umar, Ibn Zubair, Ibn Amr ibn Al-as dan Abu Ayyub Al-Anshari.  Pasukan Yazid telah bergabung dengan pasukan Fadhalah lalu mereka meneruskan pengepungan selama enam bulan sehingga musim panas.

Terdapat beberapa kali pertembungan yang terjadi diantara kedua pasukan dalam pengepungan ini.  Yazid bin Muawiyah telah menunjukkan semangat dan kemahirannya dalam p3rang sehingga diberi gelaran fata’ al-Arab (pahlawan muda Arab). Namun bergitu operasi ini mengalami kegagalan disebabkan cuaca sejuk yang amat buruk, tersebarnya wabak penyakit, hujan yang amat lebat ditambah lagi dengan senjata rahsia Byzantine Greek Fire telah membakar banyak kapal tent3ra Islam.

Maka pasukan ini terpaksa pulang kembali ke kota Syam. P3rang ini telah meng0rbankan seorang sahabat Nabi SAW yang bernama Abu Ayyub al-Anshari. Beliau adalah sahabat yang dihorm4ti kerana berkongsi tempat tinggal dengan Nabi Muhammad SAW pada saat hijrah ke kota Madinah. Jenazahnya dimakamkan di didnding Konstantinopel.

Makam Abu Ayyub menjadi tempat suci dalam kalangan kaum Kristian Yunani, bahkan golongan Kristian telah pergi ke makamnya untuk memohon pertolongan agar diturunkan hujan. Apabila Kontantinopel ditaklukkan oleh kerajaan Turki Uthmaniyyah yang dipimpin oleh Sultan Mehmed II maka makammnya telah dimuliakan dan dibina masjid. Para Sultan Uthmaniyyah akan menziarahi makam ini ketika pertabalan mereka, sebelum p3rang dan hari perayaan agama Islam.

Pengepungan Konstantinopel kali kedua

Muawiyah terus berjaya menghambat dan menyempitkan Empayar Byzantine dengan penguasaan ke atas pulau Rodhes dan Pulau Arwad. Kzykos menyebut bahawa pulau Arwad merupakan pulau yang sangat strategik kerana kedekatannya dengan Konstantinopel.  Pulau ini telah dijadikan sebagai pengkalan utama buat armada laut Islam dalam ekspedisi pengepungan kali kedua ini yang dikenali sebagai p3rang tujuh tahun 674 M- 680 M.

Pengepungan ini telah terjadi daripada bulan bulan April sehingga September yang melibatkan pelbagai siri pertempuran yang berlaku diantara pasukan Muslim dan Byzantine daripada pagi sehingga petang.  Pasukan Byzantine sering melepaskan Greek Fire dan anak panah sepanjang proses ini berlangsung. Operasi ini tetap gagal. Paukan Muslim terpaksa mundur ke Syam dan di dalam perjalanan ke Syam, armada laut islam telah banyak hancur dibadai pantai Pamphilian.

Kejayaan Byzantine diraikan dalam penulisan syair Yunani oleh Theodisius Gramm4ticus sepertimana yang terdapat di dalam Thedosious Gramm4ticus and Arab Seige of 674-678

‘’Demi melihat engkau, Tuhan bagi Semua, menyelamatkan kota-kota mu dari gelombang perosakan bangsa Arab paling jahat dan kotor, kau membuang rasa takut mereka dan kegugupan serta bayangan mereka yang kembali.

Di mana sekarang, wahai mereka yang terkutuk, barisan anak panah yang bersinar terang? Di manakah sekarang nada melodi daripada busur panah? Di mana kilap pedang dan tombak mu, perisai dada, helmet pelindung kepala, pengetahuan dan perisai gelap?

Di mana  kapal pelontar api dengan dek kembar dan juga kapal dek tunggal, bergerak cepat dalam pertempuran?’ Apa yang kau katakan, Ismail yang berantakan dan rakus? Jesus yang demikian berkuasa menjadi penyelamat dan dia memerintah sebagai tuhan dan raja. Dia memberikan kekuatan dan mendukung pep3rangan. Dia meluluhkan busur dan menghancurkan kekuatan manusia.

Oleh kerana itu wahai samudera kalian melihat para pembvnuh hancur berkeping, bertepuk tanganlah untuk raja! Dan bumi yang telah melihat ke depan dan memuji Tuhan semuanya, mengumandangkan pujian baginya kehormatan dan kemuliaan dan kekuasaan adalah sesuai melalui ribuan tahun demi ribua  tahun dan tahun-tahun yang panjang.’’

Disini saya inigin menyenaraikan beberapa faktor kegagalan operasi pengepungan Konstantinopel ini:

RUJUKAN:


Takkan Kulit Manusia Yang Mati Ada Dalam Habuk Rumah?

Kita semua kenal apakah itu habuk. Debu-debu yang sentiasa terselit di mana-mana celah perabot dan juga muncul di beberapa tempat yang telah lama tidak disentuh. Habuk juga adalah musuh bagi golongan yang sensitif dengan kehalusan partikel-partikel debu ini. Adalah kewajiban untuk kita membersihkan habuk yang merupakan gumpalan bendasing ini.

Tapi pembaca tahu tak apakah bendasing dalam habuk ini? Ramai antara kita mengetahui bahawa bendasing itu ialah cebisan-cebisan asing dari luar atau dalam rumah, seperti cebisan kayu, helaian rambut, cebisan dari hakisan dinding, bebenang labah-labah, malah bangkai serangga, berkumpul di ruangan kecil sehingga membentuk habuk.

Namun, adakah pembaca tahu bahawa habuk ini kebanyakkannya terdiri dari kulit manusia yang telah mati? Kalau helaian rambut nampak logik juga. Tapi, kulit manusia? Ugh… Saya pun geli bila dengan dua suku kata ini dan mengetahui ia ada dalam habuk.

Apakah benar kulit manusia yang mati menjadi punca hadirnya habuk?

Sebenarnya, menurut kajian dari Kanada, habuk yang terdiri dari kulit manusia yang mati hanyalah khabar angin saja. Kulit manusia memang hadir namun tidaklah mempunyai kuantiti yang banyak sebab habuk sendiri terdiri dari bermacam jenis bendasing seperti apa yang saya nyatakan.

Kajian bernama Canadian Dust Study ini dilaksanakan oleh jabatan kesihatan Kanada atau Health Canada. Pada mulanya, para pengkaji mengumpulkan sampel habuk dari 1,025 buah rumah di Kanada. Bermacam-macam jenis rumah menjadi sasaran pengkaji untuk kumpulkannya. Seperti rumah yang baru dibina, akan banyak habuk yang terdiri dari cebisan-cebisan kayu dari kerja pertukangan. Rumah yang lokasinya di tepi jalan biasanya mempunyai habuk yang terdiri dari partikel-partikel asap dan jalan raya.

Melalui pemerhatian, rumah lama mempunyai kuantiti partikel plumbum yang banyak dalam habuk rumah tersebut. Ini menunjukkan bahawa rumah lama ini dibina pada tahun 1970-an. Pada waktu itu cat rumah dan minyak pelita yang bercampur dengan serbuk plumbum digunapakai.

Orang AS percaya bahawa 70% dan 80% dari habuk rumah terdiri dari kulit manusia yang mati. Tetapi kajian pada tahun 2009 di negara tersebut menunjukkan bahawa 60% bahan dari habuk ialah bendasing dari dalam rumah dan bendasing ini adalah campuran cebisan organik seperti kulit seranggan dan cebisan dinding. Kulit manusia hanya dalam kuantiti yang sedikit.

Manusia secara semula jadi menghasilkan sel kulit manusia yang telah mati pada setiap detik. Menurut kajian dari American Chemical Society, purata kulit dewasa hasilkan sel kulit yang mati adalah sebanyak 500 juta sel pada setiap hari. Berat sel kulit mati pula hanya seberat 0.03 hingga 0.09 gram setiap jam. Dengan kuantiti sel kulit mati ini, adalah mustahil kulit manusia yang mati menjadi penyebab kehadiran habuk. Walau bagaimanapun, sel kulit mati biasanya tercabut dari badan manusia ketika mandi atau menukar pakaian, namun hanya dalam kuantiti sedikit saja.

Jadi, tak perlulah merasa geli kalau ada kulit manusia dalam habuk. Sapu saja habuk keluarkan dari rumah. Memang habuk dah jadi sebahagian dari kekotoran dalam rumah. Tapi kita kena rajin bersihkan rumah kalau nak hilangkan habuk dari celah-celah almari.

RUJUKAN:

Pappas, Stephanie. 27 May 2022. Is house dust mostly dead skin? Live Science.


Aku Dan Gadis Iran

Jujur aku akui bahawa aku punya obsesi yang mendalam terhadap wanita cantik. Bagiku, ianya itu adalah suatu perkara yang lumrah bagi seorang lelaki untuk menggilai wanita rupawan. Akan tetapi, obsesiku itu bukanlah bersandarkan nafsu berahi semata-mata. Bahkan, ianya tidak lebih daripada salah satu tarikan pesona yang datang dari mata terus ke hati.

Bagiku ianya berbeza sama sekali dengan naluri mencintai seorang wanita. Pada firasatku, kecantikan wanita itu punya kuasa tersendiri yang mampu menjadi senjata paling ampuh bagi wanita lemah untuk menundukkan ego seorang lelaki! Bukankah lelaki mudah cair dengan air mata wanita, lebih-lebih lagi yang mengangis itu berwajah cantik! Kecantikan wanita juga mampu menghancurkan kehidupan seorang lelaki ke dalam kancah yang lebih hina.

Di dalam riwayat hidup Nabi Adam A.S juga tercatat kisah anaknya, Qabil membunuh Habil semata-mata berebutkan kembarnya yang lebih cantik wajahnya itu. Malahan, menurut legenda Yunani Kuno, Perang Trojan bermula apabila Helen, isteri Menelaus raja Sparta diculik oleh Paris, iaitu raja Troy disebabkan kecantikan tiada tandingan yang dimilikinya sehingga Christopher Marlowe, pemuisi dan sutradara Inggeris kurun ke-16 menyifatkan Helen sebagai memiliki wajah yang “mampu melancarkan 1000 kapal!” (the face that launched a thousand ships).

Meskipun peristiwa ini diperdebatkan oleh sejarawan sebagai satu mitos, sekiranya ia sejarah nyata berapa ramai nyawa terkorban gara-gara peperangan tersebut? Hanya kerana sang Raja gila perempuan, nyawa rakyat dipertaruhkan!

Bagiku, cantik itu adalah suatu perkara yang subjektif. Meskipun wanita A tampak cantik dimata lelaki A. Akan tetapi, tidak semestinya pandangan lelaki A itu dipersetujui oleh lelaki B. Senang ceritalah, setiap individu mempunyai selera yang berbeza. Bak kata pepatah Inggeris “Beauty lies in eyes of the beholder”. Takkanlah korang nak paksa orang Kelantan untuk menyuruh orang Melaka akui yang budu tu lebih sedap dari cencaluk!

Namun begitu, disebalik aura dan kuasa yang dijana melalui kecantikan seorang wanita. Tersirat jua kelemahannya. Seperti biasa, setiap kelebihan pasti ada kelemahannya (cons). Kecantikan seseorang wanita itu juga mampu memakan dirinya semula. Semakin cantik wanita itu, semakin naik daunlah jantan-jantan yang berada di sekelilingnya.

Maka risiko wanita cantik tersebut untuk diperkosa atau dirogol jantan oleh jongos itu teramatlah tinggi. Jikalau tidak dirogol sekalipun, mungkin mata-mata si jantan miang ini meliar mengintai segenap inci tubuh badan wanita cantik tersebut. Alangkah malangnya, tak pasal-pasal menanggung dosa ‘bersubahat’ menipiskan iman lelaki. But seriously, aku fikir orang perempuan tak sepatutnya dipersalahkan seorang diri dalam hal ini sebab bukan dorang yang mengawal nafsu lelaki. Ianya adalah kesalahan yang patut dipikul oleh kedua-dua jantina.

Walaupun aku amat mengagumi wanita-wanita cantik, akan tetapi apabila berdepan dengan mereka aku secara tiba-tiba diserang perasaan malu yang teramat sangat sehingga menyebabkan aku berasa gugup dan gementar sampai nak tercabut jantung aku daripada soketnya.

Berbalik kepada gadis Iran bernama Fazeleh ini, ketika minggu pertama bertentang mata di bilik kuliah boleh dikatakan aku tersangatlah segan dan berasa malu-malu. Almaklumlah, aku sebelum ni masa diploma dulu mana pernah bertembung ngan foreign student. Aku dulu pelajar di kolej biasa jer yang mana tak pernah langsung mengambil mana-mana pelajar luar. Inilah pengalaman pertama aku bersua muka dan menegur pelajar asing lebih-lebih lagi orang Iran.

Selama ni aku hanya bertembung dengan orang Iran pun ketika berjalan-jalan di Times Square ataupun KL Sentral. Nak tegur pun haramlah sebab konfem sukar untuk fahami lughah Parsi mereka yang pekat itu ditambah pula dengan sikapku yang teramatlah pemalu.

Lantaran itu, boleh dikatakan Fazeleh-lah yang memulakan conversation diantara kitorang berdua. Blushing dowh gua beb!. Tak sangka rupanya juga ada awek berhidung mancung bak seludang menegurku.

Disebabkan beliau duduk di kerusi sebelah dalam makmal komputer itu. Pada pengamatanku, orangnya cerah berseri-seri bak gadis Eropah Timur, berdagu tirus diserikan pula dengan bibir yang merah halus laksana mawar mekar. Trust me fellas, you wont find this features on our pure blooded local girls!

Amboi-amboi puji melebih-lebih pulak gua kat awek Iran tu beb macamlah dia tu gadis tercantik yang pernah kulihat. What a pleasure to have a small chat with her. Dia siap suruh aku teka lagi umur dia berapa which surprises that she’s actually a year younger than me!

Disebabkan aku sering dilabel sebagai budak skema oleh rakan-rakan sebangsa ku yang maka lain maka butir-butir perbualan kami berdua adalah lebih menjurus kepada pengetahuan am dan sosio-politik diantara kedua buah negara iaitu berkaitan Malaysia dan Iran.

Apabila aku bertanya pada gadis Iran yang jelita ini mengapa memilih untuk melanjutkan pelajaran di Malaysia lantas dengan ringkas beliau menjawab. Kerana Malaysia adalah “negara Islam yang amat terbuka menerima orang luar khasnya Timur Tengah”. Tatkala daku mendengar penjelasannya, berlegar-legar pula difikiranku “Isle hok lagu mano.”

Aku tercengang mendengar kata-katanya bukan kerana aku punya persepsi yang sama dengan segelintir rakyat Malaysia. Akan tetapi aku teringat akan perbezaan kedua buah negara yang tidak sama mazhab Islam mereka. Ini kerana Iran didominasi Syiah manakala negara kita Malaysia pula umum diketahui majoriti kaum Melayu mengikuti fahaman Sunnah Wal Jamaah dan berakidahkan Al-Asy’ariyah sama seperti Tanah Parsi sebelum terbentuknya Dinasti Saffawiyah pada kurun ke-16 Masihi dahulu.

Malahan, tiada kompromi bagi penganut Syiah di negara ini. Mungkin sekali atas dasar campurtangan pihak istana zaman dahulu yang mahukan nusantara didominasi fahaman As-sunnah Wal Jamaah sekaligus mengekang fahaman Syiah dari berleluasa. Dikhuatiri sekiranya penganut Syiah berjaya menghapuskan dominasi Muslim Sunnah dari dalam struktur hierarki rakyat yang menguasai tampuk pemerintahan negara maka secara tidak langsungnya menggugat kuasa sultan!

Sensitiviti umat Melayu Islam Nusantara terhadap Syiah pada hari ini bertitik tolak dari sikap penganut Syiah sendiri yang seringkali menyumpah seranah dan mengeluarkan kata nista terhadap Siti Aishah dan para sahabat junjungan besar kita. Kalau dah perangai mereka sendiri macam haram jadah, lepastu menyiksa diri pada hari Ashura bagai dirasuk Iblis masih bolehkah kita bertolerensi?

Tepuk dada tanyalah selera. Berkenaan dengan pelancong Timur Tengah pulak, korang boleh tengok dimana port pilihan mereka selalu melepak. Di Jalan Damai? Bukit Bintang? dan Bandar Sunway?

Adakah itu kawasan penempatan orang Melayu yang kononnya seagama dengan mereka? Persoalannya, mengapa mereka suka ke sana? Sekali, tepuklah dada anda dan tanyalah selera. Berbalik kepada si gadis Iran tadi, kesempatan berbual dengan beliau adalah satu pengalaman yang cukup bermakna.

Mungkin disebalik ketegasan ketika Revolusi 1979 lebih 30 tahun dahulu dan menangani ancaman seteru paling wahid mereka, Israel dan Amerika membuatkan kita memberikan persepsi, manyangka mereka garang-garang belaka. Oh, tidak sama sekali. Pada hematku, Fazeleh tidaklah sebegitu. Tidak seperti gadis tempatan lain jikalau kita membuka cerita mengenai politik ataupun hal ehwal am yang lain. Mereka langsung tidak mahu mengambil tahu akan perkara tersebut kerana apa yang berlegar di dalam kepala otak mereka hanya termaktub dengan benda cliche seperti ‘boyfriend’,tengok wayang, K-Pop dan sebagainya.

Aku teringat ketika beberapa tahun dahulu sewaktu aku menonton wayang berseorangan cerita Prince of Persia : The Sand Of Time. Disebelahku duduk sepasang (aku tak pasti sama ada suami isteri ataupun kekasih) warga Iran yang saling berbual akan setiap babak filem ini meskipun wayang masih berjalan. Cara berpakaian mereka, jangan cakaplah beb. Gua sendiri pun tak pasti sama ada mereka benar-benar berasal dari Iran ataupun komuniti diaspora Iran di negara barat. Cuma apa yang nyata, mereka berdua berbicara dalam bahasa Parsi yang tidak langsung ku fahami. Nevertheless, I did felt very irritated with them.

Apabila tiba babak antagonisnya Nizam, si bapa saudara Prince Dastan berjumpa dengan Zolm, ketua Hassansin di Alamut (one of the coolest scene of the movie, sadly i cant find it on Youtube). Aku mula perasan si lelaki mula menceritakan mengenai Hassan Ibni Sabbah si ketua Hashashin (The real Assassins) yang pernah berdiam di kota Alamut, Iran pada kurun ke-11 dan 12 lalu.

Walaupun berasa agak terganggu dengan perbualan mereka, akan tetapi terbit rasa kagum pada keduanya atas berbangga dan menghayati sejarah bangsa mereka. Tidak seperti bangsa kita yang mana jarang sekali pasangan suami isteri mahupun kekasih membicarakan hal berkaitan sejarah bangsa.

Aku sendiri tidak berapa faham mengapa orang Melayu kita bersikap sedemikian. Apakah ianya berpunca dari sikap ignorance ataupun inferiority complex yang membelenggu sebahagian besar umat Melayu kita?. Ada juga yang menyatakan semakin pekat darah Melayu totok yang mengalir dalam pembuluh darah seseorang, semakin kurang IQ seseorang itu. Ini dibuktikan dengan level ‘kecerdikan’ para pembantu dan pekerja import dari Indonesia yang rata-ratanya berdarah totok.

Sejujurnya,aku tak percaya langsung teori maha karut marut itu. Bagiku kecerdikan itu bergantung pada hasil usaha daya tuan empunya badan itu sendiri. Kalau kurang berusaha maka bodohlah orang itu. The role of Race and culture doesn’t necessarily played an important factors for it. Selain itu, faktor malas juga mungkin menjadi punca utama mengapa bangsa kita memiliki sikap tersebut.

Di dalam kuliah, mereka mempunyai gaya tersendiri untuk menghayati pelajaran. Misalnya, di dalam kelas lukisan. Teman senegara beliau, menyiapkan latihan yang diberi pensyarahku sambil mendengar muzik dan berbual-bual dengannya dalam bahasa Parsi!

Apa yang menghairankan aku, walaupun mereka rancak berbual. Namun, kerja yang diberi tetap siap! Berbeza dengan anak sebangsa kita yang selalunya buat kerja sambi berbual-bual memang konfem takkan siap! Komitmen mereka sedikit sebanyak mengingatkanku akan tokoh-tokoh intelektual mereka pada zaman dahulu seperti Ibnu Sina, Umar Khayyam, Al-Biruni dan ramai individu yang pernah mengukir nama dalam sejarah ketamadunan manusia. Pengaruh budaya dan linguistik Parsi di Nusantara juga bukanlah perkara asing bagi bangsa Melayu yang menghuni tanah semenanjung dan kepulauan bertuah ini.

Terdapat beberapa perkataan yang berasal dari istilah Parsi seperti “bandar”,”syahbandar”,”kota”,”anggur”,”ustaz”,”dewan” dan banyak lagi. Selain, pengaruh seni Parsi jugak tidak terkecuali menyerap ke dalam kebudayaan Melayu seperti boria dari Pulau Pinang dan muzik ghazal dari Johor. Sebagai contoh, mereka mungkin terkeliru jika kita memberi maksud sebenar “Bandar Sunway” kerana bagi mereka istilah bandar itu hanya merujuk kepada pelabuhan sedangkan “Bandar Sunway” itu sendiri terletak jauh dari kawasan pantai.

Mereka biasanya menyebut kawasan penempatan manusia sebagai “kota”. Ada sesetengah dialek mereka pula menyebut kota sebagai “kalah”. Sebagai contoh nama negeri Kedah sendiri besar kemungkinan berasal dari istilah ini. Besar kemungkinan ianya juga boleh menguatkan teori kononnya Merong Mahawangsa belayar dari Parsi bersama Putera Rom untuk ke China.

Kota = Keto = Kataha = Kadaram = Kalah = Kedah

Jika beginilah betapa kuatnya pengaruh mereka di alam Nusantara ini. Besar kemungkinan terdapat pertembungan sejarah yang berlaku di antara dua ketamadunan ini suatu ketika dulu. Sebelum wujudnya pusat pengajian tinggi awam dan swasta, mereka tertarik dengan hasil bumi utama kepulauan Melayu iaitu rempah-ratus.

Di Nusantara sendiri suatu ketika dahulu, terdapat juga tokoh-tokoh yang diduga berasal dari tanah Parsi seperti Syeikh Siti Jenar yang terkenal dalam hikayat wali songo di tanah Jawa di kurun ke-15. Aku berpendapat pada waktu itulah kebudayaan Parsi mula diserap oleh budaya Melayu. Tahukah korang bahawa curiosity mereka terhadap Dunia Melayu Nusantara sejak berlaku lebih ribuan tahun dahulu pada awal abad masihi lagi.

Ketika zaman kegemilangan Empayar Melayu Srivijaya, ramai pedagang dari tanah Arab dan Parsi berlabuh dan berdagang di pelabuhan utamanya seperti Lembah Bujang. Dalam catatan sejarah Timur Tengah pada kurun pertengahan lalu, mereka menyebut kerajaan Srivijaya sebagai Zabag bersempena nama kerajaan Savaka yakni Funan yang wujud lebih awal lagi sebelum kebangkitan Srivijaya.

Melalui hikayat Sinbad dalam epik 1001 Malam, mereka membayangkan Maharaja Srivijaya memiliki kekayaan yang melimpah ruah jauh melebih Khalifah Arab itu sendiri hasil perdagangan global yang diusahakan mereka ketika kegemilangan tamadun Melayu Pra-Islam.

Disamping itu juga, mereka turut membayangkan Maharaja Melayu itu berdiam di singgahsana yang diperbuat daripada emas dikelilingi gundik-gundik yang bertelanjang bulat. Although this mights sounded as over exaggerated erotic fictions, we may never knew the truth. Kita tidak boleh menyangkal kebenaran bahawa Raja Melayu ketika itu teramatlah kaya-raya kerana Empayar Srivijaya adalah empayar Melayu terbesar pernah wujud setakat ini, jauh lebih agung dari Empayar Funan, Melaka, Brunei, Johor-Riau, sekadar beberapa nama empayar orang Melayu dalam sejarah.

Walau Srivijaya lenyap ratusan tahun sebelum lukisan itu dilukis, akan tetapi fetishism mereka terhadap wanita “Zabag” tak pernah padam. Sebagai contoh di bawah, apakah benar gadis Melayu di zaman Srivijaya mandi telanjang depan pedagang asing di tepi sungai?

Aku yakin, kalaulah para pendeta Melayu dari Kesultanan Aceh dan Johor-Riau terbaca akan senaskhah ini mungkin mereka sudah pengsan akan betapa liarnya fantasi karyawan Syiah ini. Sebenarnya, tujuan aku menulis tampalan ini untuk menyampaikan pengetahuan am untuk dikongsi bersama pembaca sekalian.

Fazeleh? Beliau hanyalah watak sampingan sahaja dan bukan cerita utama yang inginku sampaikan. Sekadar jadi modus operandi untuk aku ceritakan perbezaan sosibudaya dan sedikit sejarah Melayu dan Parsi


Riwayat-Riwayat Melayu Kuno Dalam Sastera Arab Abbasiyah & Hikayat Raja Zabaj Dengan Buaya

Perihal yang saya kira ajaib adalah di celah-celah myriad manuskrip-manuskrip klasik Arab terdapat banyak rekod tersembunyi yang menceritakan situasi dan panorama masyarakat Melayu-Jawi dan ketinggian identitinya pada masa lampau. Hal yang saya kira ajaib ini bisa kita temui dengan banyak jika pencermatan dilakukan ke atas pelbagai segmental penulisan sastera Arab era Bani Abbas sekitar zaman keemasannya pada abad ke-8 masihi.

“Risalah Mufakharatus Sudan ‘alal Bidan”

Adalah nama karya Al-Jahiz(776-869 masihi). Terjemahannya adalah “Risalah Kelebihan Bangsa Kulit Hitam keatas Bangsa Kulit Putih” adalah satu penulisan sains sosial yang sangat menarik memperjuangkan konsep kesamarataan ras dan etnik pada zaman pemerintah berbangsa Arab yang dilihat sebagai kelompok unggul atas bonus rupa paras mereka yang elok dan berkulit cerah.

Al-Jahiz sendiri ialah seorang cendekiawan berkulit gelap meskipun dari garis nasab beliau adalah seorang Arab Kinani(dari Bani Kinanah).

Kitab tersebut merupakan kompilasi tradisi-tradisi Arab-Islam sejak zaman Jahiliyyah meliputi pelbagai hadith, syarah ulama’, syair-syair dan riwayat-riwayat Arab dengan tujuan menjadi hujah dan dalil kemuliaan dan kehebatan bangsa berkulit hitam. Al-Jahiz mula menulis pada ketika itu atas tuntutan pihak pemerintah dengan objektif meredakan sentimen anti-Arab dalam komuniti hamba-hamba kulit hitam yang menduduki Selatan Iraq. Kitab itu sesudah siapnya bakal menjadi gula-gula sementara memujuk komuniti yang bangkit menentang penindasan dan penghinaan dengan memuji-muji kelebihan mereka. Namun ibarat panadol yang tidak menyembuhkan dan berkesan sementara, penyakit tersebut muncul sebagai pemusnah yang tidak dapat dihalang dengan sekadar goresan mata pena.

Setahun selepas kematian Al-Jahiz pada tahun 869 tercetuslah konflik sivil yang paling berdarah dalam sejarah Bani Abbas yang dikenali sebagai Pemberontakan Zanji. Kebangkitan masyarakat ‘kulit hitam’.

Jika kita berbalik kepada cebisan-cebisan nukilan Al-Jahiz mengenai bangsa Melayu-Jawi yang pada waktu tu sinonim sebagai “Zabaj”, “Zabag” atau jamaknya “Sayabija”, yakni kognat kepada nama yang kita kenali sebagai Jawa, Javaka, Sabak atau Srivijaya, saya kira ia sebenarnya adalah himpunan kisah-kisah yang dibawa pulang oleh pelayar-pelayar Arab yang ke Timur atau pelayar-pelayar Timur yang ke Arab, yang dihimpunkan dalam suasana keragaman metropolitan kota pelabuhan Basrah. Bahkan selatan Iraq dihuni oleh mereka seawal zaman Empayar Sasan dan memasuki era pengislaman sejak zaman Sayyidina Umar al-Khattab, dan jika kita menerima keabsahan Hikayat Merong Mahawangsa maka ia sepatutnya sudah berlaku sejak kurun-kurun sebelum masihi.

Kitab Mufakharat ini antaranya meriwayatkan hujah tokoh-tokoh kulit hitam Timur Tengah yang meletakkan bangsa mereka sebagai pendominasi umat manusia serta sebagai penduduk dunia yang paling ramai dan menariknya bangsa-bangsa negeri Melayu-Jawi digolongkan sekali sebagai sebahagian daripada mereka.

“Mereka berkata: Orang berkulit hitam lebih ramai berbanding mereka yang berkulit putih. Kebanyakan orang berkulit putih terdiri daripada bangsa Parsi, Jibal, Khurasan, Greek, Slavs, Franks dan Avars, dan lain-lain, jumlah mereka tidak ramai; Orang berkulit hitam termasuklah orang Zanj, Ethiopian, Fazzan, Berbers, Copts, Nubians, Zaghawa, Marw, Sind dan India, Qamar dan Dabila, China dan Masin…pulau-pulau di lautan antara China dan Afrika penuh dengan orang berkulit hitam, seperti Ceylon, Kalah, Amal, pulau Zabij, India, China, Kabul dan lain-lain.”

Nama Kedah dan Zabaj muncul di situ!

Lagi bebelan menurut tradisi Zanji kulit hitam,

“Orang Zanj juga berkata: Jika kita lebih ramai kerana Zabaj sahaja, kita masih lebih unggul berbanding dengan kamu disebabkan oleh merit kita. Jika raja Zabaj mempunyai masalah dengan rakyatnya, dan jika mereka tidak membayar cukai, dia akan hantar sebuah angkatan tentera seramai seribu orang bukan dengan arahan untuk memukul atau bergaduh. Dia akan memberi arahan kepada askar-askarnya untuk menyelesaikan masalah tersebut di antara mereka sehingga mereka akan bayar cukai mereka. Askar-askar dia akan mengacau mereka dengan buruk iaitu dengan merampas makanan dan pakaian daripada mereka supaya ianya lebih mudah untuk menjelaskan cukai. Jika mereka masih tidak menjelaskan cukai mereka, dia akan menghantar lagi ramai rejimen. Para pemerintah tempatan selalu akan mendapati diri mereka menjelaskan cukai dengan cepat kerana takut bahawa mereka dan rakyat mereka akan dimusnahkan oleh tenteranya.”

Petikan tradisi ini saya kira sangat menyeramkan kerana siapa sangka terdapat pendetailan amalan dan polisi pemerintah Zabaj yang sedemikian jika penulisan ini tidak wujud? Ia juga pada saya amat melucukan kerana kita sudah maklum akan tabiat polisi psiko pemerintah Melayu yang nampak beleh tapi kesannya ‘makan’ cukup dalam. “Gentleman of The East” kata kolonial British.

Al-Jahiz kemudian menghikayatkan kisah yang saya pasti kita semua tak pernah dengar bahkan tak dijumpaipun rekod sedemikian setakat ini di alam kita! Allah!

Hikayat Raja Zabaj dan Buaya:

“Satu hari, Raja Zabaj telah datang ke satu muara sungai yang berukuran beberapa prasangs panjang dan beberapa prasangs lebar. Semasa dalam khemahannya dia terdengar seorang wanita menangis. Dia telah berhenti makan untuk keluar berjumpa wanita tersebut dan bertanya apa yang telah berlaku. Dia telah diberitahu bahawa anak lelaki wanita tadi telah dibaham oleh seekor buaya yang tinggal di dalam paya tersebut.

Raja tersebut menjadi murka sebab makhluk sebegitu telah membaham salah seorang rakyatnya. Raja tersebut kemudian menyelam ke dalam air paya tersebut dan askar-askarnya mengikutnya. Mereka telah membunuh setiap satu buaya di kawasan tersebut dengan menggunakan tangan mereka sahaja.
Jumlah rakyat Zabaj pada masa itu terdiri daripada separuh populasi dunia!

Di hujung dunia yang berpenghuni semuanya adalah orang berkulit hitam. Populasi di kawasan hujung dunia ini lebih ramai berbanding dengan di kawasan pertengahan, seperti lilitan sebuah kincir angin di dalam angin yang lebih besar berbanding dengan pivot kincir angina tersebut, ianya seperti balkoni rumah, ianya sempit tetapi apabila ia mengelilingi rumah jumlah kawasannya lebih besar berbanding rumah itu sendiri. Selepas tanah Zabag, tidak ada lagi orang berkulit putih kerana kita telah sampai ke pinggir dunia di mana semua rakyat di kawasan itu berkulit hitam. Inilah bukti bahawa kita lebih ramai berbanding mereka yang berkulit putih dan kita ada hak untuk berbangga dengannya.”

Riwayat ini ringkasnya adalah satu tradisi yang telah lama menyepi dan kini muncul kembali mengkisahkan kepada anak cucu mereka legenda seorang raja kerajaan Zabaj yang adil, begitu menyelami kesusahan rakyatnya, bertindak dengan kadar segera bagi meyelamatkan keadaan meskipun yang terjejas hanyalah seorang wanita yang kematian anak. Siapakah beliau dan di manakah kerajaan Zabaj baginda itu berpusat daripada hakikat jajahannya menurut catatan yang lain adalah sehingga sejauh pantai Afrika Timur. Dalam peristiwa di atas beliau mungkin mendirikan camp dalam rangka royal entourage ke salah satu jajahannya yang konon dikatakan mengambil masa bertahun-tahun lamanya untuk dijelajahi satu-persatu. Muara berpaya seluas beberapa parsakh, dan berbuaya di mana agaknya ya?

Apapun kisah ini menjadi sebahagian daripada seragaman pemerintah-pemerintah adil pada zaman Islam. Misalnya, tuntutan jihad menyerbu perbatasan Byzantine segera dipenuhi Khalifah al-Mu’tasim setelah seorang muslimah yang diaibkan berteriak-teriak menyeru nama Amirul Mukminin agar dia dan maruahnya diselamatkan.

1000 tahun lampau Arabi sama Sudani bergaduh, Melayu juga yang dapat nama.

Allahua’lam.

~Tuan Merbok II

The Legend of Bujang and Rejang

Gambar hiasan: “Bujang Senang, Sarawak Legendary of White Crocodile”, (Robinsonmike.blogspot.com.my)


Kematian John McAfee Yang Mencurigakan

Steve Rogers pernah cakap: “setiap kali orang cuba menang dalam peper.angan yang belum diisytiharkan, orang tidak bersalah akan ma.ti.” Dalam pancaindera moden yang penuh tipu daya, petikan ini memang sangat kena pada tempatnya terutamanya kalau dibaca secara tersirat.

Macam kes Jeffrey Epstein – beliau ditangkap pada 6 Julai 2019 untuk berdepan dengan tuduhan penyelµdµpan manusia (untuk industri jahat bawah umur). Memang ramai buat kerja terkµtµk ini.

Tetapi Epstein sebenarnya antara “bapa ayam” yang high-class, siap berkawan dengan orang terkemuka seperti Donald Trump misalnya. Dan Epstein memang ada kena mengena dengan Putera Andrew.

Nama baginda sudah habis terce.mar kerana kontr.ove.rsi panas ini (NZ Herald, 2020). Keadaan semakin tenang sampailah Epstein ditemui ma.ti. Ramai orang berasa pelik – macam mana orang dalam taha.nan pen.jara boleh ma.ti bµnµh diri?

Mereka memang yakin bahawa Epstein tidak bµnµh diri. Sebaliknya beliau dibµnµh. Jadi lagi banyak usaha untuk menutup mulut, lagilah orang ramai bercakap. Kes yang sama nampaknya berlaku balik. Kali ini pada John McAfee. Beliau ditemui ma.ti dalam penj.ara. Punca kema.ti.an? Bµnµh diri.

Mengenali John McAfee

Nama McAfee tidak mungkin lekang daripada ingatan orang ramai. Bunyi macam sama seperti perisian anti-virus komputer. Memanglah sama – sebab John McAfee mengasaskan McAfee Associates untuk jual perisian tersebut.

Namun McAfee keluar daripada syarikat ini pada tahun 1994. Bebas daripada belenggu korporat, beliau mengkritik perisian anti-virus syarikat dengan begitu lantang. Katanya, perisian tersebut membuat komputer lembap macam bloatware.

McAfee melibatkan diri dalam banyak syarikat lain selepas keluar daripada McAfee Associates. Bertahun-tahun beliau duduk di Belize.

Selepas disyaki membµnµh orang, McAfee lari ke Amerika Syarikat pada tahun 2013 (Shepherd, 2019). Tiga tahun kemudian, beliau gagal mendapatkan pencalonan dalam Parti Libertarian untuk bertanding dalam Pilihan Raya Presiden Amerika Syarikat. Usaha kali kedua untuk pilihan raya 2020 pun gagal.

Masuk Dalam

John McAfee terpaksa lari daripada Amerika Syarikat pada Januari 2019. Ketika itu, pihak Amerika Syarikat sedang memulakan pendakwaan katanya McAfee tidak bayar cukai (Cruthers, 2019).

Pihak lembaga hasil Amerika Syarikat tidak mengesahkan pendakwaan ini.

Tetapi 10 bulan kemudian, McAfee berjaya ditangkap Sepanyol atas permintaan daripada pentadbiran Donald Trump. Jadi beliau sedang menghitung hari saja – untuk diusir balik.

Kalau ikut undang-undang tempatan, McAfee hanya boleh diusir kalau ada persetujuan daripada Mahkamah Kebangsaan Sepanyol.

Pada 23 Jun 2021, mahkamah berkenaan memberi kata setuju kepada Amerika Syarikat. Beberapa jam kemudian, McAfee ditemui ma.ti.

Teori Konspirasi Menyelubungi

Sebelum ditangkap, John McAfee ada cakap sesuatu yang agak mengejutkan.

Katanya beliau sudah mengumpulkan semua fail berkenaan dengan salah laku dalam beberapa kerajaan. Buat julung kalinya, beliau akan mendedahkan nama dan butiran terperinci.

Beliau akan bermula dengan seorang ejen CIA yang kor.µp dan dua pegawai Bahamas. Akan didedahkan hari ini. Kalau beliau ditangkap atau hilang, data lebih daripada 31 terabyte akan didedahkan kepada pihak media.

McAfee ditangkap tidak lama kemudian. Namun tiada apa yang berlaku. Tiada data yang dikemukakan.

Masalahnya, spekulasi tidak berhenti di situ saja.

Beliau pernah berkata, “kalau aku ma.ti bµnµh diri, ketahuilah – itu bukan aku yang buat.”

Jadi tidak pasti apa yang sebenarnya berlaku. Teori konspirasi tidak memerlukan sebarang jawapan. Kerana fitrahnya sendiri hidup sebagai pendapat. Persoalannya, berapa ramai dalam kalangan kalian fikir yang John McAfee bµnµh diri?

RUJUKAN:

Cruthers, B. (2019, Januari 24). John McAfee is running from U.S. authorities – and running for President. On a boat. Fox News.

NZ Herald. (2020, Jun 1). Why Prince Andrew will now ‘never return’ to public duties.

Shepherd, A. (2019, Mac 21). John McAfee ordered to pay $25 million over neighbour’s (ditapiskan). It Pro.